Jawatan Penjaga Tempat Raja Inggeris Berak Ialah Paling Berkuasa!

Sebut saja penjaga tandas, ramai menjangkakan penjaga tandas setakat mengutip wang kemasukan ke tandas dan menjaga kebersihan tandas. Tetapi siapa sangka pada Zaman Pertengahan England, penjaga tandas diraja atau ‘Groom of the Stool’ merupakan jawatan paling berkuasa dalam istana dan menjadi rebutan para bangsawan ketika itu!

Mengikut fakta sejarah, jawatan Groom of the Stool ini diwujudkan semasa era Raja Henry VII. Tetapi jawatan ini sebenarnya diwujudkan di bawah nama lain iaitu ‘the office off a chamburlayne’ 50 tahun sebelumnya. Malah, keterangan kerja jawatan ini diterangkan menerusi satu lagu berima bagi membantu mana-mana individu yang dilantik mengisi jawatan tersebut:

“See the privy-house for easement be fair, sweet, and clean;
And that the boards thereupon be covered with cloth fair in green;
And the hole himself, look there no board be seen;
Thereon a fair cushion, the ordure no man to vex.
Look there be blanket, cotton, or linen to wipe the nether end,
And ever he calls, wait ready and prompt,
Basin and ewer, and on your shoulder a towel.”

Sekitar tahun 1495, Henry VII yang juga pemerintah pertama England dari Dinasti Tudor mewujudkan satu ruang peribadi baginda yang dikenali sebagai Privy Chamber (apartmen peribadi raja) dan hanya boleh diakses oleh kerabat baginda dan ahli istana yang diberi kebenaran menguruskannya.

Seiring dengan kewujudan Privy Chamber, jawatan penjaga tandas diraja diwujudkan dengan peranan menguruskan keperluan tandas baginda termasuk membuang najis. Pada mata kasar, jawatan sebegini langsung tiada nilai prestij.

Namun begitu, memandangkan Groom of the Stool bertanggungjawab membentuk polisi fiskal negara dan menguruskan hal ehwal kewangan istana, jawatan ini secara tidak langsung mempengaruhi kedudukan kewangan negara. Disebabkan statusnya sebagai penjaga tandas diraja, tandas yang dihasilkan mestilah bersesuaian dengan status baginda.

Misalnya, dalam satu pesanan bertulis yang dibuat Groom of the Stool kedua semasa era Henry VII, Hugh Denys meminta sebuah ‘bangku’ (tandas diraja ialah bangku buatan khas) dihasilkan. Tandas ini hendaklah mempunyai kain baldu hitam yang dilapik dengan kain sutera, dua besen yang diperbuat daripada piuter dan benang panjang berwarna kuning.

Dalam bahasa mudah, tandas yang digunakan Henry VII terdiri daripada sebuah kotak atau kabinet dengan ketinggian yang boleh diduduki dengan lubang pada bahagian atas. Dalam lubang ini pula ialah mangkuk/besen yang diperbuat daripada piuter atau tanah liat untuk menampung najis dan air kencing. Tandas ini boleh ditutup jika tidak digunakan dan boleh dibawa ke mana-mana saja raja berangkat.

Semasa era pengganti Henry VII iaitu Raja Henry VIII, peranan Groom of the Stool dikembangkan lagi dengan memantau kesihatan perut baginda. Pemerhatian sebegini ditambah dengan isu kesihatan yang dihadapinya akan dilaporkan kepada tabib diraja untuk pemantauan dan rawatan.

Pemantauan ini turut mempengaruhi hidangan makanan yang dihidangkan kepada baginda kerana perlu mengikut diet yang ditetapkan tabib diraja. Jika tidak sibuk memenuhi keperluan tandas baginda sekalipun, itu bukan bermakna penjaga tandas diraja ini lepas tangan. Ini kerana beliau juga mempunyai tanggungjawab yang perlu ditunaikan dan menggunakan pengaruhnya sekiranya perlu.

Misalnya, mana-mana individu yang menguruskan keperluan raja ditentukan oleh Groom of the Stool. Beliau juga bertanggungjawab memantau perbelanjaan perbendaharaan raja dan memastikan mana-mana barang berharga dalam Privy Chamber tidak hilang atau dicuri. Sekiranya perkara itu berlaku, maka yang bakal menjadi sasaran kemurkaan baginda ialah Groom of the Stool!

Di samping itu, penjaga tandas diraja juga dianggap sebagai penjaga pintu Privy Chamber. Ini kerana beliau sahaja yang menentukan siapa yang boleh menghadap atau dilarang menghadap raja di Privy Chamber. Justeru, mana-mana bangsawan yang mahu menghadap perlu memastikan kehendak Groom of the Stool dipenuhi atau tiada peluang menghadap baginda.

Tidak diketahui sama ada penjaga tandas ini bertanggungjawab membersihkan punggung atau alat sulit baginda selepas selesai melepaskan hajat. Yang pasti, Groom of the Stool dan penjaga-penjaga tandas lain akan membawa semua sisa najis melalui the Great House of Easement (tandas untuk golongan bangsawan) dan dibuang ke longkang-longkang berlantaikan batu-bata yang mengalir ke Sungai Thames.

Namun begitu, apabila longkang-longkang ini dipenuhi dengan najis, peranan tersebut digalas oleh pembersih longkang diraja atau Gong Scourer. Kumpulan pembersih ini bukan calang-calang kerana dipilih sendiri oleh Henry VIII untuk membersihkan longkang dan jubah istana diraja dalam radius 20 batu sekitar London.

Kumpulan ini digerakkan selepas raja, kerabat diraja dan golongan bangsawan meninggalkan istana-istana dan jumlah najis dalam longkang sudah penuh.

Selalunya, jawatan Groom of the Stool dianugerahkan kepada anak-anak bangsawan atau ahli golongan atasan. Ini menunjukkan penganugerahan jawatan sebegini tidak dibuat secara semberono sahaja. Semasa era Raja Henry VIII, baginda mempunyai empat penjaga tandas diraja dengan kisah penjaga tandas diraja kedua, Sir Henry Norris yang paling terkenal.

Norris yang dilahirkan pada 1481 merupakan antara sahabat karib Henry VIII dan banyak memegang pelbagai jawatan termasuk Groom of the Stool pada tahun 1526. Selain menjadi sekutu baginda, beliau juga merupakan sekutu kepada isteri keduanya, Anne Boleyn. Pakatan ini yang akhirnya menjadi punca kejatuhannya dan pemergian Norris ke negeri cacing.

Pada tahun 1536, seorang bangsawan bernama Sir Francis Weston memberitahu Boleyn bahawa Norris memberi klu bahawa beliau mencintai baginda. Apabila kedua-duanya bertemu, baginda saja bergurau dengan mengatakan Norris ibarat menunggu masa untuk m4t1. Kenyataan itu nyata mengganggunya dan menganggap jenaka tersebut sebagai tidak kelakar.

Pada akhirnya, Boleyn meminta Norris menghentikan khabar angin berkenaan hubungan mereka itu. Bagaimanapun, campur tangannya dalam banyak hal ehwal istana mengakibatkan beliau mempunyai ramai musuh. Salah seorang daripada mereka ialah Thomas Cromwell yang kemudiannya melaporkan hal itu kepada Henry VIII.

Akibatnya, Norris ditahan atas tuduhan cubaan khianat dengan berpakat bersama Boleyn menggulingkan baginda. Beliau dibawa ke Tower of London dan dis3ks4 sehingga akhirnya mengakui semua tuduhan itu benar. Selepas dibicarakan dan didapati bersalah oleh mahkamah, Norris dihukum m4t1 pada 1536.

Selepas Norris, dua lagi individu diberi kepercayaan menjawat jawatan Groom of the Stool iaitu Sir Thomas Heneage dan Sir Anthony Denny. Dalam kes Denny, beliau diberi tanggungjawab berat iaitu memberitahu Henry VIII bahawa baginda akan mangkat pada 27 Januari 1547. Sehari selepas itu, Henry VIII kembali menemui Penciptanya.

Semasa era Ratu Mary I dan Elizabeth I, jawatan Groom of the Stool digantikan dengan jawatan Lady of the Bedchamber. Nama dan jantina penjawat saja berubah tetapi tugasnya masih sama iaitu sebagai penjaga tandas diraja. Jawatan tersebut dikembalikan semasa raja pertama Dinasti Stuart, Charles II tetapi diubah sedikit kepada Groom of the Stole.

Mengikut logik baginda, perubahan dibuat bagi menunjukkan perubahan tanggungjawab penjaga tandas diraja. Menerusi jawatan ini, Groom of the Stole bukan sekadar menguruskan keperluan tandas baginda tetapi turut bertanggungjawab membantu baginda menyarung pakaian.

Jawatan tersebut terus wujud dan masih mempunyai pengaruh terhadap Raja/Ratu Inggeris/British tetapi tidaklah sehebat seperti semasa era Norris. Misalnya, semasa era Raja George III, salah seorang penjaga tandas diraja baginda kemudiannya dilantik sebagai Perdana Menteri Britain iaitu John Stuart. Era ini juga menyaksikan baginda mempunyai Groom of the Stole paling ramai dalam sejarah monarki Inggeris/British.

Bila Raja Edward VII menaiki takhta pada tahun 1901, jawatan Groom of the Stole ini dimansuhkan serta-merta. Ini menjadikan James Hamilton, 2nd Duke of Abercorn sebagai orang terakhir memegang jawatan ini.

Ada pula menganggap orang terakhir yang memegang jawatan sebagai penjaga tandas diraja ialah Sir Michael Stanhope. Stanhope dikatakan dilantik semasa Edward VII masih muda tetapi kembali ke negeri cacing selepas dihukum gantung kerana melakukan kesalahan j3n4yah.

Yang pasti, penjaga tandas diraja Inggeris/British memberi kesan besar kepada sejarah negara itu. Siapa sangka, si penjaga tandas diraja berupaya mencorak polisi dan meraih pengaruh raja biarpun dipandang sepi oleh masyarakat ketika itu.

RUJUKAN:

DHWTY. (2020). Groom of the Stool: Was The King’s Toilet Guy The Worst Job Ever?. Ancient-Origins.

MacDonald, M. (1995). Historians recreate Henry VIII’s velvet world of lavatorial luxury. The Independent.


Kelebihan Akaun Simpanan Tabung Haji

Terdapat banyak instrumen simpanan wang yang boleh digunakan oleh rakyat Malaysia untuk melakukan simpanan. Antara yang paling popular ialah di Institusi kewangan Tabung Haji. Terdapat banyak kelebihan jika melakukan simpanan di Tabung Haji.

Kelebihan yang pertama ialah tidak memerlukan modal yang besar untuk membuka akaun. Akaun simpanan Tabung Haji ini hanya dibuka kepada rakyat Malaysia yang beragama Islam sahaja. Modal yang diperlukan hanya RM 2.

Selain itu, konsep simpanan yang digunakan oleh Tabung Haji ialah Wadiah Yad Dhamanah di mana Tabung Haji bertindak sebagai penjaga untuk menjaga wang yang telah didepositkan oleh penyimpan. Tabung Haji juga diberi kebenaran untuk menggunakan wang tersebut untuk tujuan perniagaan tetapi dengan syarat bila pendeposit mahu mengeluarkan duit tiada halangan dari pihak Tabung Haji.

Dividen yang diberikan kepada pemegang akaun simpanan Tabung Haji juga antara kelebihan yang tidak boleh disangkal. Setiap tahun dividen yang diberikan adalah melalui keuntungan dari pelaburan melalui duit yang telah didepositkan. Walaupun Tabung Haji tidak wajib untuk memberikan dividen kepada pemegang akaun, namun dividen yang diberikan adalah berdasarkan konsep Hibah ataupun hadiah daripada Tabung Haji. Tambahan lagi, dividend dan bonus yang diperoleh daripada tabung haji adalah dikecualikan dari cukai oleh Kerajaan Malaysia.

Pemegang akaun simpanan Tabung Haji juga tidak perlu risau dari mana sumber pendapatan Tabung Haji kerana pelaburan dan perniagaan yang dilakukan oleh Tabung Haji adalah patuh syariah islam. Tabung Haji juga telah menubuhkan Panel Pelaburan juga Jawatankuasa Penasihat Syariah untuk mengawasi pelaburan yang dilakukan.

Kelebihan paling besar jika menyimpan di dalam Tabung Haji ialah simpanan dapat digunakan untuk menunaikan Haji. Jika simpanan kita telah cukup, kita boleh mendaftar dengan menunggu giliran untuk menunaikan haji. Semestinya setiap muslim di Malaysia bercita cita untuk menunaikan rukun Islam tersebut.


Kisah Akademi Clairefontaine, Banlieues dan Bola Sepak Perancis

Peminat bola sepak yang lahir pada era tahun 80an atau 90an pastinya mengenang kejayaan Perancis merangkul kejuaraan piala dunia buat kali pertama pada tahun 1998 di bumi Perancis sendiri. Kejayaan tersebut merupakan antara momen yang begitu ikonik serta turut membawa kita mengenal apa itu erti sukan bola sepak pada ketika itu (selain gaya rambut unik Ronaldo ketika perlawanan akhir Piala Dunia tahun 2002).

Jersi retro Perancis edisi Piala Dunia 1998 menjadi jersi tumpuan dan menjadi koleksi wajib pengumpul jersi klasik sehingga hari ini. Generasi muda pada ketika itu terus memantau perkembangan bolasepak dunia seiring dengan peningkatan karier bintang bolasepak yang baru meningkat naik pada ketika iatu Zinedine Zidane, Henry, Ronaldo, Rivaldo, Roberto Carlos, Luis Figo, Raul Gonzalez,Gabriel Batistuta, Rud Vaan Nistelrooy, Michael Owen dan David Beckham.

Namun kejayaaan Bola Sepak Perancis bukan hadir dengan tuah semata-mata. Kejohanan Piala Dunia pada era 70an dan 80an pula lebih didominasi oleh Brazil, Argentina, Jerman Barat dan Itali. Malah, pada tahun 1960 hingga 1974 Perancis mengalami kemerosotan prestasi yang teruk dalam bola sepak apabila Perancis gagal untuk layak bagi bersaing dalam kejohanan Piala Dunia dan juga kejohanan Eropah. Jadi bagaimana zaman gelap bolasepak Perancis ini dapat diatasi?

• Akademi Clairefontaine Pemangkin Revolusi Bola Sepak Perancis

Jikalau anda mengikuti akaun instagram rasmi bintang bolasepak Perancis seperti Paul Pogba, Griezmann mahupun Kylian Mbappe, anda pasti pernah melihat gambar mahupun video ketika pemain-pemain ini melaporkan diri untuk kem skuad kebangsaan mereka.

Mereka melaporkan diri di sebuah bangunan yang kelihatan seperti hotel Lima bintang dengan senibina klasik Eropah dan padang latihan mereka yang dikelilingi hutan-hutan yang menghijau. Tempat itulah yang dipanggil Clairefontaine. Clairefontaine adalah satu kawasan di pinggir bandar yang terletak di sebelah barat daya Metropolitan Paris.

Penubuhan akademi ini menjadi titik tolak kepada resipi kejayaan bolasepak Perancis sehingga mampu menghasilkan “Pool of Players” untuk mewakili Perancis dengan begitu ramai. Kawasan di sekitar Greater Paris menjadi kilang bolasepak yang berjaya di Eropah. Menurut data dari FIFA, kejohanan Piala Dunia yang berlangsung di Russia pada tahun 2018 menunjukkan pemain yang berasal dari Perancis adalah yang paling ramai dengan 50 pemain bukan sahaja mewakili pasukan Perancis malah pasukan negara lain seperti Morocco, Tunisia, Algeria dan Senegal.

Pada tahun 1972, Persatuan Bolasepak Perancis (FFF) mula mengatur langkah agresif dengan menubuhkan Institut National du Football yang terletak di Vichy sebagai pusat pembagunan pemain Tidak cukup dengan itu, FFF mula bekerjasama dengan lebih serius bersama kelab-kelab bola sepak profesional seluruh bandar-bandar penting di Perancis bagi menyediakan rangkaian akademi yang lebih luas. Kewujudan akademi kelab-kelab profesional ini adalah untuk menghimpun dan mengilap bakat-bakat pemain muda tempatan.

Bakat-bakat muda terpilih inilah akhirnya akan ditempatkan ke Akademi Clairefontaine tersebut. Sehinnga hari ini, terdapat lebih 40 akademi bola sepak di Perancis yang terdiri dari kelab Ligue 1 dan Ligue 2. Terdapat 13 akademik elit yang diiuruskan sendiri oleh FFF termasuk akademi Clairefontaine ini.

Pada tahun 1988, pusat latihan utama berpindah dari Vinchy ke pinggir bandar Paris iaitu Clairefontaine dan menjelang awal 1990 sistem bolasepak Perancis merupakan antara yang terbaik di dunia yang menjurus kepada kejayaan Piala dunia pada tahun 1998. Sejak itu, Bandar Paris terus dijulang sebagai bandar yang berjaya menghasilkan pemain-pemain yang berprestij dunia hasil didikan di Akademi Clairefontaine seperti Thierry Henry, Oliver Giroud, Nicholas Anelka, Louis Saha, Ben Arfa,Blaise Matuidi dan Kylian Mbappe.

• Nostalgia dan Kecanggihan Akademi Clairefontaine

Kejayaan penubuhan akademi ini selayaknya diberikan kredit kepada dua individu penting revolusi bola sepak Perancis iatu Fernand Sastre, mantan Presiden Persatuan Bola Sepak Perancis dan bekas ketua jurulatih kebangsaan Perancis Stefan Kovács. Nama sebenar akademi ini ialah “Le Centre Technique National Fernand Sastre” yang dinamakan sempena nama beliau. Beliau sempat melihat kejayaan Perancis menjuarai Piala Dunia pada tahun 1998 sebelum beliau menghembuskan nafas terakhir tiga hari selepas itu.

Sejak 1988, Akademi Clairefontaine menjadi rumah rasmi kepada pasukan kebangsaan Perancis dan merupakan kediaman rasmi untuk para pemain pasukan emas Perancis 1998. Konsep ini diasaskan oleh Stefan Kovács yang merupakan bekas jurulatih Perancis berasal dari Romania dan beliau merupakan satu-satunya jurulatih yang bukan berasal dari Perancis yang pernah melatih pasukan kebangsaan Perancis sehingga hari ini. Sebagai penduduk yang hidup di bawah naungan Soviet Union ketika itu, Kovacs terinspirasi dengan konsep kem latihan komunis di tanah airnya dimana kem yang tegas itu menitikberatkan tentang kemahiran individu diasah secara mendalam untuk kebaikan kolektif (secara bersama).

Bangunan utama akademi ini sebenarnya adalah sebuah Istana yang bernama Montjoye yang bula dibina sejak abad ke 17 lagi dan diubah suai menjadi fasiliti yang bertaraf lima bintang. Akademi ini merupakan akademi yang mewah dan lengkap yang mempunyai fasiliti yang lengkap. Akademi ini tersembunyi di hutan yang serba menghijau, pusat dan kawasan sekitarnya mempunyai hotel bintang lima, perpustakaan, pawagam, tujuh padang rumput, tiga padang sintetik, gimnasium, pusat permainan ringan dan restoran. Malah para pemain boleh melakukan ringan lain seperti aktiviti berbasikal dan “jungle trekking” di sekitar kawasan luar akademi tersebut.

Akademi ini sememangnya meninggalkan nostalgia yang mendalam kepada kem Pasukan Kebangsaan Perancis lebih-lebih lagi kepada skuad emas 1998 dan skuad yang menjuarai Euro pada tahun 2000. Ketika tahun 1998 pasukan Perancis dibarisi oleh pemain-pemain yang hebat seperti Zidane, Emanuel Petit, Lizarazu, Deschamps, Desaily, Fabien Barthez, Patrick Viera, Robert Pires, Lilian Thuram dan Laurant Blanc. Kem Perancis kecoh seketika pada tahun 1998 apabila bintang mereka iatu Zidane bertindak meninggalkan pusat latihan di Clairefontaine semata-semata untuk memotong rambut beliau di pusat beli-belah berdekatan. Sejak itu, pendandan rambut khas perlu datang ke Clairefontaine sekiranya diperlukan.

Kejayaan generasi emas 1998 ini seterusnya disambung oleh dengan menjuarai kejohanan Eropah pada tahun 2000. Rata-rata adalah pemain yang sama ketika menjuarai piala dunia dua tahun sebelum itu tapi dilengkapi dengan kehadiran penyerang yang lebih berbisa seperti Nicholas Anelka dan David Trezeguet. Selepas itu, Perancis telah 2 kali melangkah ke final pada tahun 2006 (Piala dunia), 2016 (Euro) dan menjuarai Piala dunia buat kali kedua dengan penuh gemilang pada tahun 2018.

Lebih manis, jurulatih yang mengemudi kejayaan Perancis pada tahun 2018 ialah bekas ketua pasukan yang mendakap Piala dunia pada tahun 1998 iatu Didier Deschamps. Satu rekod baru dalam sejarah bola sepak telah tercipta buat Deschamps.

Beberapa bulan selepas kejayaan Perancis, viral pula satu video yang memaparkan wira Perancis 2018 iatu Antoine Griezmann yang ketika itu berusia 7 tahun bersama teman beliau meminta autograf bintang-bintang Perancis 1998 dan Griezmann ketika itu memakai jersi Perancis bernombor 7. Siapa sangka 20 tahun kemudian giliran beliau pula merasai sendiri kemanisan menjadi juara dunia dengan memakai jersi bernombor 7.

Namun langit tidak selalunya cerah, skuad Perancis juga tidak sunyi dari kontroversi. Selain tandukan tajam Zidane ke atas dada Materazzi pada final Piala Dunia 2006, rakyat Perancis semestinya mahu melupakan detik hitam ketika kempen Piala Dunia 2010. Skuad Perancis 2010 diselubungi dengan masalah dalaman yang amat serius sehingga tersinggir seawal peringkat kumpulan. Nicholas Anelka dihantar pulang lebih awal ke Perancis selepas bertengkar dengan Ketua jurulatih, Raymond Domenech.

Patrick Evra pula berkelahi dengan jurulatih kecergasan Perancis, Robert Duverne dan mengajak skuad untuk memboikot sesi latihan untuk bersolidariti ke atas nasib malang yang menimpa Anelka. Kemelut ini memaksa Presiden Perancis sendiri iatu Nicolas Sarkozy campur tangan untuk meredakan badai di kem kebangsaan Perancis. Ramai yang memyimpulkan krisis itu berlaku disebabkan “karma” ke atas skuad Perancis yang ketika itu layak ke kejonanan di Afrika Selatan itu dengan penuh kontroversi.

Rata-rata peminat bola sepak dunia marah dengan Thierry Henry yang menafikan kemaraan pasukan Republik Ireland ke Piala Dunia apabila beliau kelihatan menggunakan kedua-dua belah tangan untuk menahan bola sebelum menghantar bola ke William Gallas bagi mengesahkan kejayaan Perancis ketika perlawanan “Play-Off” itu.

• Falsafah Akademi Clairefontaine

Kebanyakan akademi bola sepak di Perancis dilihat cuba membina identiti sendiri dan cuba lari dari konsep akademi La Masia milik Barcelona yang mementingkan falsafah permainan seperti tiki-taka. Akademi di Perancis lebih tertumpu pada pengembangan pemain secara individu atau skil individu.

Kebanyakan pasukan belia bermain dalam kedudukan 4-3-3, penekanan formasi itu adalah untuk mencipta pemain yang mempunyai skil, fizikal dan potensi individu yang terbaik dalam hubungannya dengan pasukan secara keseluruhan. Bintang Perancis dan Chelsea iatu N’golo Kante pernah ditolak untuk menyertai Akademi Clairefontaine disebabkan fizikal beliau yang kecil.

Secara asas Akademi Clairefontaine memfokuskan kepada tiga aspek utama iatu menguatkan tendangan pada kaki yang bukan dominan (weaker foot), mampu menukar arah badan dengan cepat dan pergerakan yang mampu menghubungkan pemain-pemain dengan efektif. Kylian Mbappe adalah contoh produk Clairefontaine yang mempunyai skil individu yang sangat baik dimana beliau mampu beraksi di bahagian kanan dan kiri kerana beliau mempunyai teknik tendangan yang setara samada menggunakan kaki kanan dan kaki kiri.

Perancis dilihat lebih banyak menggunakan kelebihan individu seperti Zidane, Mbappe, Griezmann, Paul Pogba, Patrick Viera dan menghubungkan dengan penyerang yang tahu untuk bertindak walaupun tidak menjaringkan gol seperti penyerang utama tahun 1998 iatu Stephane Guivarc’h dan Oliver Giroud pada edisi 2018. Kedua-dua penyerang itu langsung tidak menjaringkan gol sepanjang kejohanan piala dunia tersebut.

• Mutiara di Banlieues

Apabila menyebut mengenai Banlieues, ia terus berkait rapat dengan komuniti Imigran dan kota Paris. Maksud Banlieues ialah pinggir kota. Pusat Bandar Paris lebih sinonim dengan kelas atasan dan elit-elit Perancis (bourgeois) menikmati kemewahan Kota Paris. Banlienues inilah yang mengelilingi Kota Metropolitan Paris. Kawasan Banlienues ini dilihat lebih sinonim dengan kawasan kumpulan imigran dan kawasan miskin. Penduduk Paris merujuk kepada banlieue aisée (kawasan mewah) di Neuily dan banlieue défavorisée (kawasan miskin) di Clichy-sous-Bois .

Barat Paris didiami golongan Elit manakala timur dan utara Paris banyak di diami oleh golongan imigran yang kebanyakanya adalah pendatang dari negara bekas jajahan Perancis. Tetapi golongan imigran di Banlieues inilah sebenarnya melengkapkan segalanya tentang kejayaaan bola sepak Perancis. Banyak anak-anak dari golongan imigran di Perancis ini menjadi generasi bola sepak Perancis selain pembangunan akademi yang pesat sejak awal 80an.

Selepas Perang Dunia Kedua, Bandar Paris telah musnah teruk akibat pengeboman oleh tentera Nazi Jerman. Untuk membangunkan semula Perancis, sudah tentu pembangunan perlu ditumpukan lebih kepada ibu negara iatu Kota Paris. Selepas perang berakhir, Perancis mengambil golongan imigran dari bekas tanah jajahan mereka untuk membangunkan Perancis. Berlaku dua gelombang penghijrahan ke Kota Paris dari negara Eropah Timur, Afrika Utara, Afrika Timur,Timur Tengah dan Indochina. (Kebanyakan dari Poland, Tunisia, Algeria, Mali, Cameroon dan Senegal).

Jutaan golongan imigran ini kekal mendiami pinggiran bandar Paris yang dikenali sebagai Banlieus dan menjadi warganera Perancis. Jadi tidak hairanlah jika ramai anak golongan imigran ini mampu menebusi Akademi elit di Perancis termasuk Clairefontaine kerana mereka sememangmya tinggal di kawasan Greater Paris yang cintakan bola sepak. (Syarat utama untuk memasuki 13 akademi elit di FFF mestilah tinggal di kawasan Île-de-France région atau Greater Paris).

Pada tahun 1998 Perancis mula menikmati kejayaan di atas keunikan kepelbagaian budaya di Perancis ini apabila skuad Perancis 1998 kebanyakannya turut dibarisi anak-anak imigran yang datang ke Perancis pada abad ke 20 seperti Zidane, Patrick Veira, Desaily, Lilian Thuram dan Bernard Diomède. Skuad Perancis 1998 mula dikenali sebagai “Black, Blanc, Beur” yang bermaksud “Hitam, Putih, Arab” yang menujukkan kesamaan dengan warna bendera Perancis yang mempunyai 3 warna. (Black : african black , Blanc : white european , Beur : butter , white arab-african).

20 tahun kemudian Perancis berjaya lagi muncul juara Piala Dunia dengan pemain yang berketurunan imigran menjadi nadi penting untuk Perancis. 8 pemain skuad Perancis pada tahun 2018 adalah dari Banlieues (Pogba, Kante, Matuidi, Nzonzi, Areola, Benjamin Mendy, Kimpembe dan Kylian Mbappe).
Mbappe berketurunan Algeria (Ibu) dan Cameroon daripada ayahnya yang menetap di Bondy, pinggir Paris dan dilatih di Clairefontaine.

Bakat-bakat yang dilahirkan di sekitar Greater Paris dan Clairefontaine bukan sahaja bersaing untuk membarisi skuad kebangsaan Perancis malah mempunyai pilihan untuk mewakili negara lain yang mempunyai kaitan dengan darah keturunan ibu bapa mahupun datuk mereka. Peraturan FIFA membolehkan mereka bermain untuk negara lain walaupun mereka lahir di Perancis.

Senegal mempunyai bilangan pemain yang berasal dari Perancis yang paling ramai dengan 8 pemain dan 4 orang dari mereka adalah produk dari akademi elit FFF termasuk Clairefontaine. Raphaël Guerreiro dan Mehdi Benatia juga adalah produk dari Clairefontaine tetapi terpaksa mewakili Portugal dan Maghribi disebabkan persaingan yang sengit di kem Perancis. Yang terbaru pemain pertahanan kental Aymeric Laporte juga terpaksa melupakan karier antarabangsa beliau bersama pasukan Perancis disebabkan terdapat persaingan yang hebat di posisi pertahanan skuad Perancis walaupun beraksi cemerlang bersama Manchester City. Untuk Euro 2020, beliau memilih untuk mewakili Sepanyol berbanding Perancis.

Jadi, kita dapat melihat dengan jelas betapa hebatnya sistem bola sepak di Perancis sehingga mampu menghasilkan para pemain berkelas dunia yang ramai untuk mewakili skuad Kebangsaan Perancis bahkan Pasukan Perancis tidak mampu mengambil semua pemain berbakat untuk diletakkan di dalam skuad disebabkan limpahan pemain yang berkualiti.

Lebih mengejutkan Perancis sebuah negara Eropah mampu mengatasi negara yang sinonim dengan bola sepak di Amerika Selatan seperti Argentina dan Brazil. Sistem Akademi Clairefontaine mula cuba dicontohi oleh banyak negara seperti China, Qatar, Turkey dan Vietnam. Sejak penambahan akademi bola sepak di Vietnam, pasukan Naga Emas itu mula menjadi raja di Asia Tenggara dan menduduki ranking ke 92 dunia.

Kecoh di Malaysia baru-baru ini apabila pemain-pemain Naturalisasi Malaysia iatu Liridon Krasniqi dan Guilherme De Paula gagal menunjukkan impak yang berkesan dan tidak bermain dengan jiwa. Kita perlu menerima hakikat bahawa taraf naturalisasi yang diberikan hanyalah pelan untuk jangka pendek. Sistem bola sepak di Malaysia di peringkat akar umbi sebenarnya telah lama gagal untuk kita mengesan “pool of talents” mahupun “pool of players” bagi mewakili Malaysia.

Kebanyakan pasukan atau kelab-kelab di Malaysia tiada akademi bola sepak yang khusus sejak sekian lama. Yang menjadi matlamat pasukan kelab hanya menjuarai sesuatu kejuaraan tanpa mempunyai perancangan yang jitu untuk mengcungkil bakat-bakat muda seawal belasan tahun melalui akademi kelab seperti di negara luar. Dana yang disalurkan kerajaan banyak difokuskan untuk mendapatkan pemain import yang baik semata-mata dan mengejar pemain bintang.

Apabila pengurusan kelab tidak mampu bayar permintaan gaji yang tinggi, isu tunggakan gaji para pemain pula membelenggu kelab-kelab bola sepak di Malaysia. Senario itu berlaku sehinggga hari ini. Tambahan pula, pasukan yang bertanding di Liga utama Malaysia iatu Liga Super hanya memililki 12 pasukan sahaja. Satu bilangan yang amat sedikit untuk liga utama sesebuah negara.

Lebih malang lagi, liga divisyen 2 iatu liga Perdana banyak didominasi sistem “Feeder Club” (JDT II , TFC II, Perak II, Selangor ll) yang kurang memberi faedah kepada saingan liga Malaysia apabila pasukan Feeder ini tidak boleh naik ke Liga Super, tidak boleh bertanding untuk piala FA dan juga Piala Malaysia. Pasukan Feeder dengan pasukan utama di Liga Super juga mempunyai “DNA” permainan yang berbeza.

Seharusnya pasukan Feeder mempunyai corak permainan yang serupa dengan pasukan utama. Ini tampak mustahil untuk dilakukan apabila kebanyakan kelab-kelab di Malaysia tidak mempunyai akademi bola sepak kelolaaan mereka sepenuhnya.

Pasukan kelab di Malaysia juga belum mampu untuk membina padang latihan khusus dan efektif untuk kegunaan kelab seperti yang dilakukan oleh JDT dan yang terbaru Selangor FC. Walaupun perjalanan bola sepak Malaysia masih jauh namun tiada yang mustahil jika kelab-kelab di Malaysia lebih komited kepada pembagunan akar umbi dan fasiliti yang berkualitii untuk kemajuan pasukan.

RUJUKAN:

Adam Crafton (2017). Clairefontaine academy turns 30 next year having produced generations of incredible France international talent.

Karan Tejwani (2018). Clairefontaine: The Dream Factory That Changed French Football Forever.

Mark (2020). Clairefontaine: France’s Elite Football Academy.

Artikel oleh Ashraf Hadi (Graduan Ijazah Sarjana Muda Hubungan Antarabangsa, uniSZA, Sesi 2017/18)


Bushido – Kod Kepahlawanan Samurai

Bagi
mana-mana tamadun dunia, kelas pahlawan dianggap antara kelompok yang dihormati
dalam masyarakat. Ini kerana kelompok ini dianggap pemberani yang sedia
berperang bagi meluaskan pengaruh kerajaan mereka atau sebagai pemelihara
keselamatan dalam negeri. Di Jepun, samurai merupakan senjata utama
pembesar-pembesar ketika itu dan dianggap mempunyai kualiti sama seperti
kesatria, tentera elit yang berkhidmat untuk raja-raja Eropah pada Zaman
Pertengahan. Kualiti ini berasaskan kepada satu kod etika dipanggil Bushido.

Bushido
ialah satu kod etika kepahlawanan yang diikuti oleh samurai Jepun dan
pahlawan-pahlawan sebelumnya pada zaman feudal Jepun dan di Asia Tengah serta
Asia Timur. Prinsip bushido menekankan kehormatan, keberanian, kesederhanaan,
kemahiran seni mempertahankan diri dan kesetiaan kepada tuan mereka
(pembesar/daimyo). Kod etika ini sama seperti kod kehormatan yang diamalkan
kesatria semasa Zaman Pertengahan dan ia diromantiskan banyak kisah termasuk kisah
47 Ronin. Tetapi dari segi struktur dan kepelbagaian, ia berbeza mengikut
lokasi mana ia diamalkan di Jepun.

Bushido
bukanlah satu sistem keagamaan tetapi lebih kepada kod etika. Kebanyakan
samurai percaya mereka dikecualikan dari mendapat apa-apa di alam barzakh
mengikut peraturan Buddha kerana mereka dilatih untuk berlawan dan membunuh.
Tetapi pada masa sama, mereka juga perlu mengekalkan ciri kehormatan dan
kesetiaan untuk mendorong mereka berlawan di sebalik kesedaran bahawa mereka
akan ditempatkan dalam neraka versi Buddha selepas mati. Pahlawan samurai ideal
juga seharusnya tidak mempunyai rasa takut terhadap kematian. Hanya ketakutan
yang menjatuhkan maruah dan kesetiaan terhadap daimyo yang menjadi sumber
motivasi mereka.

Sekiranya
samurai merasakan dia telah kehilangan maruah atau berhadapan prospek
sedemikian, maruahnya boleh ditebus dengan melakukan perbuatan seppuku (menikam
dan mengelar perut). Bagi kebanyakan agama termasuk agama Islam, perbuatan
sebegini ditegah sekeras-kerasnya kerana dianggap melakukan kecelakaan terhadap
diri sendiri. Tetapi menurut kod bushido, ia dianggap tanda keberanian paling
tinggi kerana dengan seppuku, dia bukan saja dapat menebus semula
kehormatannya. Bahkan, samurai berkenaan mendapat penghormatan kerana bersedia
berhadapan dengan kematian dengan tenang. Justeru tidak hairanlah bila
berlakunya pengepungan atau peperangan, anggota keluarga samurai termasuk
wanita dan kanak-kanak perlu melakukan perkara sama dengan tenang.

Sejarah kod Bushido

Justeru,
bagaimana kod kepahlawanan ini wujud? Seawal abad kelapan Masihi, pakar-pakar
ketenteraan mula menghasilkan buku berkenaan penggunaan dan penghasilan bilah
pedang yang sempurna. Selain itu, mereka juga menghasilkan karya-karya sastera
terutama sajak berkenaan sikap dan ciri seorang pahlawan yang ideal seperti
berani, berpendidikan dan setia. Dari abad ke-13 hingga abad ke-16,
kesusasteraan Jepun mula meraikan keberanian pahlawan yang semberono, kasih
sayang dan kesetiaan terhadap keluarga dan daimyo serta peningkatan usaha
intelektual oleh golongan samurai.

Karya-karya
ini mula terhasil pada satu tempoh yang menyaksikan pelbagai perang termasuk
perang saudara dikenali sebagai Perang Genpei yang berlaku dari 1180 hingga
1185. Perang Genpei menyaksikan pertembungan puak Minamoto dan Taira tercetus
berikutan tindakan pihak Taira merampas kuasa dan merampas semua jawatan dalam
istana dengan menghalau keluar anggota puak lain. Keadaan ini mencetuskan
perasaan tidak puas hati puak-puak lain termasuk Minamoto yang membawa kepada
kemenangan puak-puak ini dalam pertempuran laut Dan-no-ura pada tahun 1185.
Kemenangan puak-puak diketuai puak Minamoto menjadi batu asas kepada permulaan
kuasa keshogunan di Kamakura dan kuasa maharaja dikurangkan sehingga ia
dipulihkan semasa era Pemulihan Meiji.

Fasa
terakhir pembangunan kod bushido berlaku semasa era Keshogunan Tokugawa dari
1600 hingga 1868. Tempoh ini dianggap permulaan tempoh kaji diri dan
pembangunan teori bagi kelas pahlawan samurai. Ini kerana pada zaman yang
dimulakan oleh Ieyasu Tokugawa ini, ia dianggap satu tempoh yang aman di mana
semua daimyo menumpahkan kesetiaan yang tidak berbelah bahagi kepada Keshogunan
Tokugawa. Semasa tempoh ini, mereka mempraktikkan seni mempertahankan diri dan
mengkaji karya-karya perang dari tempoh-tempoh sebelumnya. Bagaimanapun, mereka
tiada peluang mempraktikkannya dalam tempoh berkenaan sebelum tercetusnya
Perang Boshin dan Pemulihan Meiji.

Tetapi
wujud kontroversi berkenaan asal-usul kod bushido itu sendiri. Sesetengah
sejarawan moden menggelar ia satu ciptaan moden yang wujud semasa era Meiji dan
Showa. Sementara cendekiawan-cendekiawan yang mengkaji dua tempoh itu menyuruh
para pembaca membaca teks-teks lama yang wujud dari Zaman Pertengahan terutama
semasa era Kamakura. Pandangan kedua-dua kumpulan ini ada benarnya dari
beberapa sudut. Istilah bushido sendiri hanya wujud semasa era Meiji dan
ironinya, pada masa di mana samurai tidak lagi wujud. Istilah bushido juga
tidak wujud dalam teks-teks lama. Tetapi kebanyakan teks ini juga menyentuh
semua aspek bushido yang kita ketahui seperti keberanian dan kehormatan di mana
ada yang sudah wujud dari era Tokugawa dan Kamakura.

Prinsip Bushido

1.
Keadilan iaitu melakukan perkara yang betul dan berusaha mengekalkan nilai
integriti yang dianggap teras utama kekuatan moral.

2.
Keberanian iaitu tahu membezakan mana yang baik dan mana yang buruk serta tahu
bertindak.

3.
Belas kasihan iaitu keupayaan memanifestasikan kasih dan simpati melalui
kesabaran serta melihat dunia dari persepsi orang lain.

4.
Menghormati iaitu mengambil kira pengalaman dan perasaan orang lain serta
bersikap budi bahasa semasa bekerjasama.

5.
Berpegang kepada integriti iaitu bersikap jujur dan ikhlas.

6.
Kehormatan iaitu mengakui tanggungjawab moral dan melaksanakannya sebaik
mungkin.

7.
Setia iaitu bersikap jujur terhadap diri sendiri, menunjukkan taat setia
terhadap orang lain dan tidak bersikap curang walaupun semasa susah.

8.
Kawalan kendiri iaitu mematuhi kod itu sepanjang masa sama ada semasa
berseorangan atau bersama orang lain.

Bushido moden

Selepas
era Pemulihan Meiji, pahlawan-pahlawan samurai dihapuskan dan ia digantikan
oleh tentera-tentera moden. Tetapi elemen bushido terus bertahan di mana ia
digantikan dengan falsafah bushido diraja ke atas rakyat Jepun. Falsafah ini
menekankan semangat ketenteraan Jepun, kehormatan, pengorbanan dan kesetiaan
yang tidak berbelah-bahagi terhadap Jepun dan maharaja. Falsafah ini menjadi
punca penentangan sengit yang dihadapi pihak Bersekutu dalam kempen Pasifik
mereka semasa Perang Dunia Kedua (WWII).

Tetapi
selepas satu persatu wilayah jajahannya jatuh dan Jepun terpaksa mengaku kalah
selepas insiden bom atom di Hiroshima dan Nagasaki, falsafah ini diabaikan
begitu saja. Bagi kelompok pelampau, sesetengah daripada mereka masih
menggunakan terma itu. Tetapi tidak bagi warga Jepun. Ini kerana jika mereka
mendengar perkataan bushido, ianya dikaitkan dengan pelbagai jenayah perang yang
dilakukan negara Matahari Terbit itu ke atas populasi Asia dari China hinggalah
ke pulau-pulau di Pasifik. Tetapi itu tidak menghalang ahli-ahli politik
konservatif dari menggunakan terma tersebut walaupun sedar ia boleh menimbulkan
kemarahan banyak negara yang masih terkesan dengan jenayah perang dan
kemanusiaan Jepun semasa WWII.

Pada
tahun 1970-an, nilai bushido kembali meniti di bibir komuniti perniagaan Jepun
dan menjadi sebahagian dari resepi kejayaan firma-firma ini pada tahun 1980-an.
Antara nilai utama bushido perniagaan ialah rajin, setia kepada syarikat,
memberi tumpuan kepada kualiti dan ketepatan dalam penghasilan produk atau
tawaran perkhidmatan. Tetapi falsafah ini juga dipergunakan pengurusan syarikat
yang tamak untuk memaksa pekerja mereka bekerja lebih masa secara melampau
sehingga ada yang mati di tempat kerja atau membunuh diri. Fenomena kematian
ini dikenali sebagai karoshi dan mencetuskan perasaan tidak puas hati dalam
kalangan pekerja dan keluarga waris yang terkesan.

Namun,
itu tidak menghalang firma-firma asing menggunakan falsafah bushido untuk
diaplikasikan dalam keputusan perniagaan seperti mana karya The Art of War
karangan Sun Tzu. Tetapi apabila Jepun menghadapi masalah ekonomi termasuk
deflasi pada tahun 1990-an, firma-firma asing mula mengabaikan falsafah bushido
ini. Bagi firma-firma Jepun pula, falsafah ini diadaptasi kepada situasi
sebegini yang merujuk kepada keberanian dan ketabahan dalam berhadapan situasi
sukar.

Dalam
bidang sukan pula, istilah ini tidak boleh dipisahkan bak irama dan lagu. Jika
tidak, mengapa pasukan bola sepak kebangsaan Jepun diberi jolokan ‘Samurai
Biru’ (Blue Samurai) dengan jurulatih pasukan besbol memanggil ahli pasukan
mereka samurai. Dan dalam sidang media mereka, istilah-istilah yang ada kaitan
dengan bushido disebut seperti permainan yang adil, semangat melawan, kerjasama
dan kegigihan. Dalam sukan seni mempertahankan diri pula, pengamalnya melihat sukan
mereka sebahagian dari rukun utama bushido. Sementara atlet seni mempertahankan
diri asing pula melihat bushido sebahagian daripada nilai kebudayaan Jepun.

SUMBER

1.
Invaluable.com. (2017). The History of the Bushido Code. https://www.invaluable.com/blog/history-of-the-bushido-code/

2. Szczepanski, Kallie. (2019).  Bushido: The Ancient Code of the Samurai Warrior.  ThoughtCo.com. https://www.thoughtco.com/what-is-bushido-195302

3. Szczepanski, Kallie. (2018). The Role of Bushido in Modern Japan.  ThoughtCo.com.  https://www.thoughtco.com/role-of-bushido-in-modern-japan-195569


Semut Boleh Melompat!

Pasti ramai tidak tahu antara semua semut yang wujud dimuka bumi ini ada satu spesies semut yang boleh melompat. Mari kita selami sejauh mana semut ini boleh melompat.

Digelar Jack Jumper Ant atau Hopper Ant kerana keupayaan mereka yang boleh melompat. Mereka antara salah satu semut yang paling berbisa selepas Bullet Ant. Nama saintifik mereka ialah Myrmecia pilosula dan sebahagian daripada keluarga Myrmecia. Kebanyakan populasi Jack Jumper Ant sering ditemui di hutan simpan Australia. Mereka gemar hidup di habitat yang terbuka seperti hutan simpan, kawasan lembab, dan juga taman bunga. Dilaporkan hampir 90% kes berkaitan jangkitan dan alahan kepada manusia disebakan oleh semut ini.

Tahukah anda?

Jack Jumper Ant mempunyai rahang yang panjangnya tidak seperti semua biasa. Rahangnya juga mampu mengeluarkan bisa yang sangat menyakitkan. Bisa mereka pada mulanya akan berlaku iritasi, selepas iritasi tersebut, ia mampu menjadikan sebagai alahan kepada manusia. Jika alahan ini tidak dapat dirawat lebih awal, ia mampu membunuh!

Bagi seekor pekerja Jack Jumper Ant, kaki mereka hanya sepanjang 11 hingga 12 milimeter. Berbeza dengan ratu mereka yang sepanjang 14-16 milimeter. Untuk mencari sumber makanan, mereka lebih gemar mencari di waktu siang sehingga waktu senja. Mereka akan aktif ketika musim panas tetapi tidak pada musim sejuk. Mereka tidak akan keluar mencari makanan oleh kerana mereka telah menyimpan terlebih dahulu makanan yang mereka peroleh.

Mereka dikenali kerana aggresif terhadap manusia atau hidupan yang lebih besar. Mereka juga mempunyai penglihatan yang baik berbanding semut biasa kerana mereka mampu mengekori ancaman mereka sejauh 10 meter. Oleh kerana mereka tubuh badan mereka yang 2 kali ganda besar dari semut api dan mempunyai kaki yang panjang, mereka mampu melompat sejauh 2 hingga 3 inchi yang bersamaan dengan 51 hingga 76 milimeter.

Bagi seseorang yang tidak mengenakan apa-apa perlindungan pada anggota badan, berjaga-jaga dengan Jack Jumper Ant. Mereka akan sasar dikawasan yang terdedah kepada kulit manusia malah dengan kasut yang berlitup juga mereka mampu mencari kawasan yang terdedah.

Antara simptom-simptom yang berpunca dari bisa mereka adalah hampir sama seperti semut api. Pening kepala, mula rasa terlalu bimbang, kemerahan pada kulit, mata dan hidung berair dan muka akan mula membengkak bagi mereka yang mudah terkena pada alahan. Bagi mereka yang sangat mudah terkena pada alergik atau apa-apa alahan, mereka akan mula sukar untuk bernafas dan juga bercakap, dada mula terasa mampat, mula rasa sakit perut yang keterlaluan dan muntah-muntah. Ada sesetengah orang akan pengsan dan ada juga mula kebingungan dengan keadaan sekeliling.

Jadi, bagi sesiapa yang melancong ke Australia, berhati-hati ketika berada di sana. Hubungi pihak kecemasan dengan jika anda terkena pada sengatan Jack Jumper Ant.

Rujukan


Coriolis Force – Bukti Hakiki Bumi Bukanlah Datar

Daya Coriolis adalah satu bentuk daya yang mempengaruhi pergerakan objek pada satu jasad yang berputar pada satu paksi.

Daya ini tidaklah memberikan sebarang kesan yang mendadak kepada kehidupan seharian, namun ia sangat mempengaruhi pergerakan arus lautan dan pergerakan sistem angin dan sistem ribut tropika.

Sayangnya daya ini disebut sebagai satu rekayasa oleh sesetengah golongan yang mempercayai bumi sebagai satu jasad datar, sekaligus menidakkan ciptaan dan kekuasaan Allah yang mengatur dan menyusun segala sistem cuaca dan pergerakan arus lautan dan sistem angin global.

Saya tak terkejut bila kata-kata itu keluar dari mulut pelopor-pelopor sesat kepercayaan bumi datar (Flat Earth), sebab kalangan orang sebegini adalah kalangan jahil muraqqab yang konon mencanang ilmu walhal sekelumit tidak ada kefahaman hatta tahu apa yang mereka perkatakan.

Apa bukti daya coriolis ini wujud?

Tak perlu pesawat. Hanya perlu perhatikan pergerakan arus lautan, pergerakan angin sedunia dan pergerakan ribut taufan tropika.

Tiga proses alam yang diciptakan Allah ini dah cukup sebagai tanda betapa kekuasaan Allah tidak semata-mata hanya dikagumi dengan mengucapkan Subhanallah, tetapi mesti didalami dengan keilmuan mengenai alam itu sendiri.

Monsun

Siklon tropika dan Taufan

Arus utama lautan

Adapun rantau Asia Tenggara ini terletak di garisan khatulistiwa, seringkali menghadapi musim tengkujuh atau monsun yang dua – Timur Laut dan Barat Daya.

Monsun ini datang bilamana adanya dua sistem besar tekanan rendah dan tekanan tinggi terbentuk di dua hemisfera berbeza.

Misalnya Monsun Timur Laut, terbentuk bilamana adanya tekanan rendah cuaca di kawasan Siberia dari November hingga Mac, yang mana pada waktu sama musim sejuk bermula. Bila adanya musim sejuk sistem udara tekanan tinggi terbentuk, menghasilkan udara sejuk yang bergerak membentuk angin yang pergerakannya dalam bentuk kitaran menghala timur, tenggara dan kemudian timur laut apabila mendekati garisan Khatulistiwa dan seterusnya beralih arah menghala tenggara dan kemudian ke selatan mendekati sistem udara tekanan rendah yang terletak di benua Australia yang mengalami musim panas bagi hemisfera selatan.

Pergerakan utama angin ini berubah bilamana mendekati bulan April hingga September, yang mana perubahan musim berlaku di hemisfera utara yang mengalami musim panas dan menghasilkan udara panas bertekanan rendah dan hemisfera selatan yang mengalami musim sejuk dengan udara bertekanan tinggi.

Prinsip udara yang panas dari kawasan yang mengalami lebih talaan cahaya matahari bergerak ke kawasan lebih sejuk yang mengalami penalaan cahaya yang kurang akibat wujudnya dua musim berbeza ini dengan mudah dapat dijelaskan dengan eksperimentasi perolakan haba pada air yang dipanaskan dimana air yang berada dekat dengan sumber haba akan bergerak keatas menggantikan air yang suhunya lebih rendah dimana ia ditolak kebawah. Sains mudah. Yang panas akan pergi ke sejuk.

Apa bukti udara panas ni pergi gantikan udara sejuk?

Awan hujan buktinya. Bila hari menjelang hujan anda akan rasa adanya rasa panas membahang, macam tak nak hujan tapi dilangit awan mulai terbentuk, putih gebu macam kapas. Dalam udara ini ada wap air, ya ada kelembapan (dan kita bercakap pasal cuaca kat Malaysia) maka bilamana udara panas dan lembab ni naik ke atmosfera yang lebih tinggi, yakni troposfera ia akan mulai menyejuk kerana suhunya yang lebih rendah. Apa jadi bila udara panas dan lembab bertemu udara sejuk?

Jadilah kondensasi. Macam kat cawan teh o ais korang masa lepak mapley yang meleleh dengan air. Sama juga pembentukan awan yang mana ia terhasil bilamana udara panas yang naik keatas akibat pemanasan permukaan bumi terkondensasi menjadi titisan air dalam rupa bentuk awan.

Jadi udara panas naik, udara kat bawah takde la?

Tak. Udara panas tadi digantikan dengan udara yang lebih sejuk, bukan sejuk macam aircon kereta proton wira kau, tapi sejuk tu bermaksud suhunya rendah sikit dari udara panas tadi. Kalau suhu nominal Malaysia katalah 32 darjah celsius, udara sejuk tu datang dalam suhu 29 darjah celsius jadi melalui perolakan ia menggantikan udara panas tadi.
Sebab tu bila hari makin mendung, menuju hujan korang akan rasa angin macam sejuk je, ala-ala aircon 20 darjah celsius lepas tu hujan pun turun.

Sebegitu juga terjadi pada sistem cuaca atmosfera dan pergerakan angin utama sejagat.

Pembalikan pergerakan angin monsun bila mendekati garisan khatulistiwa pada kedua-dua musim monsun yang dialami rantau Asia Tenggara berlaku kerana daya coriolis, satu daya yang wujud bukan sekadar teori untuk memenuhi kriteria Bumi sebagai objek yang berputar pada paksinya dan rupa bentuknya oblate spheroid dimana ia adalah kejadian alam yang sudah ditetapkan Allah malah sebelum wujudnya orang putih yang pandai tentang cuaca malah wujud sebelum Nasa yang dicanang kalangan baghal FE yang tak pernah melihat sendiri kejadian alam sebegini tetapi berlakon pandai walhal sebenarnya jahil muraqqob.

Daya yang sama ini juga yang menyebabkan pergerakan taufan yang senantiasa tetap sejak ribuan tahun,dan sejak manusia mulai mencatatkan rekod kejadian bencana alam tersebut dimana setiap kali, pergerakan taufan yang bermula hampir di kawasan lautan garisan khatulistiwa akan bergerak pada satu garisan lurus dan akhirnya membuat lengkokan menghala ke kawasan polar.

Taufan dan ribut tropika mempunyai sifat wujud dikawasan lautan luas yang mengalami pemanasan secara tetap akibat cahaya matahari, terbentuk lalu bergerak dalam kitaran lawan arah jam bagi hemisfera utara dan pada kitaran mengikut arah jam bagi hemisfera selatan. Putaran pergerakan taufan ini terjadi sebegitu rupa kerana mengikut putaran Bumi. Ia bukan teori tetapi kejadian alam yang nyata. Dan pergerakan dalam bentuk putaran ini ditambah lagi dengan pergerakan dari timur ke barat, dan akhirnya membentuk seakan lengkungan yang kalau tidak kalau akan cuba untuk menghala kearah barat laut dan utara bagi hemisfera utara dan menghala kearah tenggara dan selatan bagi hemisfera selatan.

Sifat putaran taufan yang mengikut arah jam dan lawan jam di dua hemisfera berbeza ini adalah pembuktian alam yang mana daya coriolis itu wujud. Dan sifat ribut tropika dan taufan yang terbentuk dikawasan latitud 5 darjah keatas dari garisan khatulistiwa juga adalah kerana putaran bumi yang mana sangat jarang untuk taufan terjadi betul2 di garisan khatulistiwa dimana taufan terbentuk dengan membawa momentum pergerakan yang didorong serapan haba permukaan lautan.

Juga suka nak saya nyatakan, selain sistem pergerakan angin sejagat, sistem arus lautan juga bergerak pada kitaran yang sama – melawan arah jam di hemisfera utara dan mengikut arah jam di hemisfera selatan dengan arus lautan yang lebih sejuk bergerak menghala ke garisan khatulistiwa yang lebih panas kemudian kembali semula ke kawasan polar dan membentuk kitaran yang berulang-ulang sejak puluhan ribu tahun.

Ini pun bukan teori, tetapi bukti alami kejadian yang ditetapkan oleh Allah dalam mengatur alam. Sejak ratusan tahun pelayar Polinesia menggunakan arus lautan Pasifik untuk berkembang luas dan mendiami Pasifik Selatan, dari Papua hingga ke New Zealand. Arus lautan dan pergerakan angin sejagat yang sama memandu pelayar dan pedangan Srivijaya ke China dan India vice versa, menunggu monsun datang dan pergi ke tanah Arab dan kembali dan masakan pedangan India dapat berhubung dengan rakan dagang purba mereka di Afrika jika mereka tidak tahu akan pola pergerakan arus lautan dan monsun.

Ciptaan Allah yang tiga ini sudah cukup membuktikan Allah menjadikan Bumi sedemikian rupa, yang mana ia berputar pada paksinya lalu mempengaruhi sistem cuaca yang dapat dilihat pada kejadian taufan dan pergerakan angin sejagat serta pergerakan arus lautan, dan haruslah sifat arus lautan, aliran angin sejagat dan pergerakan taufan serta ribut tropika ini menjadi bukti alami yang mana Bumi mestilah bentuknya tidak semata-mata datar dan penyek walhal ia adalah satu gumpalan batuan, lautan dan udara membentuk geoid.

Bumi datar tajaan FE takkan dapat menghasilkan sistem cuaca seperti yang wujud sekarang, hah apatah lagi kiblat FE pun bertaburan, dan model siang malam FE pun melalut menunjukkan betapa dangkalnya fahaman tersebut.

Nah, bukti alami yang jelas menyatakan wujudnya daya coriolis yang terhasil akibat putaran Bumi pada paksinya yang tetap. Bukan ciptaan sebarang manusia tetapi wujud sejak Bumi dijadikan Allah.

Masih mahu bertelagah mencerca yang bukan-bukan dan mencanang kemabukkan jahlun keatas kejadian alam? Saya yakin kalangan baghal FE takkan dapat terima kerana orang jahil dan fasiq walaupun diberikan pembuktian alami tetap tidak mahu berfikir malah sombong lagi angkuh dengan idea-idea palsu purba paganistik yang kemudian disalut ugama menyamar ahli padahal ilmunya sangat dangkal.

Terpulang.

Saya yang menyampaikan.

FJ


Laluan Bas Terpanjang Dari India Ke London

Kita pasti biasa dengan kisah kenderaan yang digunakan untuk merentas benua. Ada yang menggunakan kapal atau pesawat untuk melakukannya. Tetapi pernahkah anda mendengar kisah bas digunakan untuk merentas benua?

Kisah yang dimaksudkan ialah kisah laluan bas terpanjang di dunia antara London dengan Kolkata yang popular sekitar akhir 60-an. Mengikut beberapa sumber, bas dua tingkat yang dipanggil Albert ini pernah melakukan 15 perjalanan antara India dengan Britain dan empat kali perjalanan antara London dan Sydney.

Tak percaya? Boleh lihat gambar di bawah:

Mengikut laporan, jadual sepanjang tahun disediakan untuk perjalanan antara London, Kolkata dan Sydney serta dikenali sebagai Albert Tours. Bagi perjalanan bernombor 4, 5, 6, 7, 8 dan 9, itu merupakan perjalanan ke Sydney. Manakala bagi perjalanan ke Kolkata pula, ia bernombor 12, 13, 14 dan 15.

Bila bas tiba di India, bas akan singgah di Delhi, Agra, Banaras dan akhir sekali Kolkata. Jika mengikut contoh tarikh perjalanan dari London ke Kolkata bermula pada 25 Julai 1972, bas dijangka sampai ke Kolkata pada 11 September 1972 atau 49 hari perjalanan.

Jadi bagaimana Albert Tours bermula? Menurut akhbar Central Western Daily, bas itu dilihat tidak lagi sesuai untuk kegunaan orang awam berikutan tempoh perkhidmatannya selama 21 tahun dan pernah mengalami kemalangan. Tetapi ia menarik minat seorang pengembara British bernama Andy Stewart semasa dalam perjalanan pulang ke London dan membelinya pada Mei 1968.

Stewart dan 13 rakan lagi mengubahsuai bas tersebut sebagai rumah bergerak dan memulakan perjalanan epik 16,000 kilometer dari Sydney ke London melalui India pada Oktober 1968. Laman sesawang High Road For Oz mendakwa perjalanan pertama Albert bermula di sebuah pejabat pos di Martin Place, Sydney pada 8 Oktober 1968 dan tiba di London pada 17 Februari 1969.

Albert Tours turut menawarkan khidmat mewah tambahan seperti bilik makan dan bacaan di dek bawah, tempat tidur perseorangan, ruang dalaman yang estetik dan kipas bagi memastikan penumpang merasa selesa semasa dalam perjalanan. Amat berbaloi dengan tiket yang dikenakan iaitu 85 paun yang dianggap mahal pada ketika itu.

Dan tambah menarik sepanjang sejarah perjalanan mereka, Albert Tours melalui 150 tempat pemeriksaan sempadan dan tidak pernah ditahan oleh pihak berkuasa. Malah, bas ini digelar duta kecil yang peramah di mana-mana negara yang pernah disinggahi mereka.

RUJUKAN:

Archana, KC. (2020). Throwback To 1968, When ‘Albert’ The Bus Made Trips Between London & Kolkata On ‘The World’s Longest Bus Route’. India Times. https://www.indiatimes.com/trending/social-relevance/bus-albert-london-kolkata-516851.html


Hasan & Husein Dicintai Ahli Sunnah Wal Jamaah

Berakidahkan Ahl Sunnah wal Jamaah bukan halangan bagi kita mencintai cucu Nabi dengan sebenar-benarnya, bahkan ianya menjadi tuntutan. Jikalau tidak, mana mungkin menjadi sunat bagi kita melafazkan salam kepada ahli keluarga Nabi setelah selawat kepada baginda pada tahiyat akhir solat? Aliran Asyairah & Maturidiah ini sempurna mengasihi Hasan & Hussein sepertimana Rasulullah ﷺ menyayangi mereka. Tiada keperluan menjadi Syiah bila mencintai Hasan & Hussein, cucu Nabi.

Imam Asy-Syafi’i pernah bersyair; “Wahai Ahlul Bait Rasulullah ﷺ, mencintai kalian…Kewajiban dari Allah dalam Al-Qur`an yang Ia turunkan…Siapa yang tidak membaca doa shalawat untuk kalian, tidak ada shalat baginya…Itu sudah cukup menunjukkan agungnya kemuliaan kalian…”

Ahlulbait bermaksud keturunan Nabi Muhammad ﷺ sama ada dari jalur Hasan ataupun Hussein. Daripada ini lahir Jaafar Shadiq, Musa Kazim dan ramai lagi. Imam-imam besar ini tidak berakidah Syiah, malahan sejalan dengan Ahl Sunnah wal Jamaah.

Terdapat 3 cinta besar ke atas manusia yang dimiliki  Nabi.

Syiah hanya mencintai yang pertama, sedangkan Sunni mencintai ketiga-tiganya.

Rasulullah ﷺ  bersabda, “Didiklah anak-anak kalian untuk tiga hal; mencintai nabi kalian, mencintai Ahlul Baitnya dan membaca Al-Qur`an, karena para penghafal Al-Qur`an itu berada di bawah naungan Allah pada hari tiada naungan lain selain naungan-Nya, bersama para nabi dan orang-orang pilihan-Nya.”

Rasulullah ﷺ bersabda, “Cintailah Allah karena nikmat yang diberikan kepada kalian cintailah aku karena kecintaan (kalian) kepada Allah, dan cintailah Ahlul Baitku karena kecintaan (kalian) kepadaku.”

Rasulullah ﷺ bersabda, “Segala sesuatu ada asasnya, dan asas islam adalah mencintai Rasulullah ﷺ dan ahli baitnya.”

Rasulullah ﷺ bersabda, “Janganlah kalian mencaci maki para sahabatku! Janganlah kalian mencaci maki para sahabatku! Demi Dzat yang jiwaku ditangan-Nya, seandainya seseorang menginfakkan emas sebesar gunung Uhud maka ia tidak akan dapat menandingi satu mud atau setengahnya dari apa yang telah diinfakkan para sahabatku.” (HR Muslim)

Rasulullah ﷺ bersabda, “Sebaik-baik umatku adalah yang orang-orang hidup pada zamanku (para sahabat) kemudian orang-orang yang datang setelah mereka (tabi’in) kemudian orang-orang yang datang setelah mereka (tabi’ut tabi’in)… (HR Bukhari)

Abdullah Ibnu Mas’ud mengatakan, “Sesungguhnya Allah memperhatikan hati para hamba-Nya. Allah mendapati hati Muhammad ﷺ shallallahu ‘alaihi wa sallam adalah hati yang paling baik, sehingga Allah memilihnya untuk diri-Nya dan mengutusnya sebagai pembawa risalah-Nya. Kemudian Allah melihat hati para hamba-Nya setelah hati Muhammad ﷺ. Allah mendapati hati para sahabat beliau adalah hati yang paling baik. Oleh karena itu, Allah menjadikan mereka sebagai para pendukung Nabi-Nya yang berp3rang demi membela agama-Nya. Apa yang dipandang baik oleh kaum muslimin (para sahabat), pasti baik di sisi Allah. Apa yang dipandang buruk oleh mereka, pasti buruk di sisi Allah.” (HR Ahmad)

Rasulullah ﷺ mengangkat kepalanya lalu berkata: “Wahai Tuhanku, umatku!, umatku.” Allah SWT berfirman: “Wahai Muhammad ﷺ, masukkanlah umatmu ke syurga tanpa hisab melalui pintu-pintu sebelah kanan, sedangkan yang lain secara bersama-sama melalui pintu-pintu yang lain. Demi Allah yang jiwa Muhammad ﷺ di tanganNya, sesungguhnya jarak antara dua daun pintu dari pintu-pintu syurga itu adalah kira-kira sejauh antara Makkah dengan Hajar atau antara Makkah dengan Bushra.” (HR Bukhari)

Rasulullah ﷺ bersabda yang bermaksud: “Setiap nabi memiliki doa (khusus) yang akan dikabulkan. Setiap nabi menggunakan doanya manakala aku menyimpan doaku untuk memberi syafaat kepada umatku (kelak) pada hari kiamat. Ia (habuan syafaat) itu akan diperoleh oleh orang yang mati antara umatku yang tidak menyekutukan Allah dengan sesuatu pun.” (HR Muslim)

Rasulullah ﷺ bersabda, “Perumpamaanku adalah seperti seseorang yang menyalakan api unggun. Setelah api menyala, banyak binatang yang berhamburan menghinggapinya. Orang itu menghalau binatang-binatang itu supaya tidak masuk ke dalam api. Tetapi binatang-binatang itu mahu dihalau, dan tetap ingin masuk api. Maka akhirnya mereka masuk ke dalam api. Demikianlah, aku menghalau kalian daripada masuk ke dalam api neraka.” (HR Bukhari dan Muslim)

Rasulullah ﷺ bersabda, “Aku wasiatkan kepada kalian untuk (selalu) bertakwa kepada Allah, mendengar dan taat (pemerintah) meskipun terhadap seorang hamba Habasyi, sesungguhnya sesiapa sahaja di antara kalian yang hidup selepasku akan melihat perselisihan yang sangat banyak, maka jauhilah oleh kalian perkara-perkara yang dibuat-buat (yang direka dalam agama), kerana sesungguhnya hal itu merupakan kesesatan. Barang siapa di antara kalian yang menjumpai hal itu hendaknya dia berpegang teguh dengan sunnahku dan sunnah para Khulafa’ al-Rasyidin yang mendapat petunjuk, gigitlah sunnah-sunnah itu dengan gigi geraham.” (HR al-Tirmizi)

Abu Bakar, Umar, Usman dan Ali adalah Khulafa’ Rasyidin menurut Ijma’ Ulama’.

Kita bukan Syiah, yang mengkafirkan Abu Bakar & Umar atas alasan merampas kuasa daripada Ali. Akidah Syiah menjadi rosak akibat mengkafirkan Abu Bakar. Surah at-Taubah ayat 40, memuliakan al-Siddiq ini. Menolak pengiktirafan al-Quran, bererti menolak pengiktirafan Tuhan. Rosak iman.

Kita bukan juga Nasibah, yang meny*mbelih keturunan Rasulullah ﷺ. Menyakiti cucu cicit Nabi, bererti meny*kiti Nabi. Bukankah hadis di atas memuliakan Khulafa Rasyidin yang mana salah seorangnya adalah Ali. Jahatnya puak penyokong Yazid bin Muawiyah, mereka memb*nuh anak keturunan Ali atas tuduhan pemberontak. Sepertimana kita memuliakan Abu Bakar, Umar & Usman, sebegitulah kita memuliakan Ali. Tambahan lagi, zuriat Rasulullah ﷺ lahir daripada pernikahannya dengan puteri Rasulullah ﷺ, Fatimah.

Soal pengurusan perasaan, Ahl Sunnah wal Jamaah paling rasional. Kita mencintai Ahlulbait tanpa mengetepikan sahabat dan Umat Muhammad.

Jikalau ada yang mengatakan jangan sebut-sebut Hasan Hussein, takut jadi Syiah. Maka saya katakan, sebut-sebutlah Hasan Hussein supaya kita tak menjadi Syiah. Tahukah anda, Syiah memujuk umat ini dengan slogan ‘mazhab ali bait’. Banyak hadis kelebihan Ali Bait, kita mustahil dapat nafikan.

Maka Syiah mengambil kesempatan menggunakannya bagi mengelirukan ummah. Sedangkan imam-imam besar Ali Bait bercanggah fahaman dengan Syiah, tidak menyetujui mereka. Umat ini jika tak kenal benar Ali Bait, maka mudah tertipu dengan Syiah. Kenalilah kekasih hati Rasulullah ﷺ itu, kerana mencinta apa yang dicintai Nabi adalah syiar Ahli Sunnah wal Jamaah.

Yang menjadikan akidah aliran Asyairah & Matridiah ini ‘salim’  adalah keistimewaan manhaj pertengahan. Adil, meletakkan sesuatu pada tempatnya. Dilengkapi dengan ilmu-ilmu alat seperti usul feqh, sirah dan sejarah. Maka aqidah ini sentiasa lurus dan releven dalam apa jua keadaan serta zaman. Kerana Nabi mencintai Hasan & Hussein, maka Imam-imam Ahl Sunnah wal Jamaah mencintai mereka. Jangan lupa apa kata Imam Syafie.

Syiah sesat kerana berlebihan mendewa-dewakan ali bait. Nasibi menyimpang kerana berlebihan membenci ali bait. Ahl Sunnah wal Jamaah bukan dari kedua-dua fahaman ini.

Pernah dengar seorang penceramah ni kata, panggilan “karramallahu wajhah” (muliakan) adalah dari Syiah. Astaghfirullah. Ini tidak membaca sejarah! Panggilan tu kan datang dari ulama’, supaya memuliakan Ali semula setelah dicemuh dengan panggilan “qabbahullahu wajhah” (hitamkan). Sejarah wajib difaham agar tidak melulu-melulu dalam menuduh. Ada jugak sorang ustaz ni dicop Syiah. Alasannya? Serban besar. Ini pun pening-pening lalat.

إِنَّمَا يُرِيدُ ٱللَّهُ لِيُذْهِبَ عَنكُمُ ٱلرِّجْسَ أَهْلَ ٱلْبَيْتِ وَيُطَهِّرَكُمْ تَطْهِيرًا

Allah ﷻ berfirman, “Sesungguhnya Allah bermaksud hendak menghilangkan dosa dari kamu, hai Ahlul Bait dan membersihkan kamu sebersih-bersihnya.” (QS. Al-Ahzâb [33]: 33)

ذَٰلِكَ ٱلَّذِى يُبَشِّرُ ٱللَّهُ عِبَادَهُ ٱلَّذِينَ ءَامَنُوا۟ وَعَمِلُوا۟ ٱلصَّٰلِحَٰتِ ۗ قُل لَّآ أَسْـَٔلُكُمْ عَلَيْهِ أَجْرًا إِلَّا ٱلْمَوَدَّةَ فِى ٱلْقُرْبَىٰ ۗ وَمَن يَقْتَرِفْ حَسَنَةً نَّزِدْ لَهُۥ فِيهَا حُسْنًا ۚ إِنَّ ٱللَّهَ غَفُورٌ شَكُورٌ

Allah ﷻ juga berfirman kepada nabi-Nya, “Katakanlah: ‘Aku tidak meminta kepadamu sesuatu upahpun atas seruanku kecuali kasih sayang dalam kekeluargaan.” (QS. Asy-Syûrâ [42]: 23)

Abu Bakar Ash-Shiddiq RA berkata, “Demi Dzat yang jiwaku berada di tangan-Nya, kerabat Rasulullah ﷺ lebih aku cintai melebihi kerabatku sendiri.”

Untuk tidak menjadi Syiah, adalah dengan mencontohi akhlak Imam-imam Ahlulbait.

Kesilapan terbesar Syiah, adalah membaca sejarah pilu Ahlulbait, tetapi tidak menginsafi akhlak mulia Ahlulbait. Hasilnya, Syiah hanya mengambil bara perjuangan, tetapi meninggalkan sejuk kemaafan. Syiah menyimpan dendam atas kezaliman yang menimpa Ahlulbait. Sedangkan, Imam-imam Ahlulbait menyebarkan rahmat dan kemaafan atas apa yang menimpa keluarga mereka. Lihatlah penyatuan Imam Hasan, doa keampunan Imam Hussein dan akhlak Imam Zainal Abidin. Tidak seorang pun menyimpan dendam sepertimana Syiah.

Rasulullah ﷺ bersabda, “Sungguh cucuku ini (Imam Hasan) adalah Sayyid (seorang tuan). Semoga Allah mendamaikan di antara dua golongan besar dari orang-orang Islam dengannya.” (HR. Bukhari)

Imam Hasan meletak jawatan khalifah dan menyerahkannya kepada Muawiyah Bin Abi Sufyan bagi mengelakkan pertumpahan darah berlanjutan. Meskipun dibait oleh majoriti kaum muslimin, cucu Nabi ini lebih mengerti mana yang awla. Ada yang tidak berpuas hati dengan keputusan ini. Segelintir mereka berjalan melewati Imam Hasan dan berkata, “Assalamualaika ya mudzillah mu’minin.” (Mudzillah Mu’minin artinya seseorang yang telah mempermalukan dan menghinakan orang-orang mukmin).

Lalu Imam Hasan memanggilnya dan berkata, “Apa yang tadi kamu katakan?” Tadi saya mengatakan, “Assalamualaika ya Mudzillah mu’minin.” Imam Hasan menjawab, “Saya bukan seperti kamu sebutkan. Tapi saya tidak suka bahwa saya mem*unuh mereka hanya karena kekuasaan.”

Imam Hussein sendiri saat melihat pasukan yang mahu menyembelihnya di Karbala, mengalirkan air mata. Zainab bertanya, “Adakah kamu takut wahai saudaraku,” Apa yang dijawab Hussein? Katanya, “Tidak, akan tetapi aku bersedih kerana yang di hadapanku ini akan masuk neraka.” Apa yang kita dapat fahami daripada kalam ini ialah imam hussein menginginkan mereka masyuk syurga. Masyaallah! Sampaikan ketika dia dilukakan dan dilibas dengan pedang, Imam Hussein hanya berkata, “Ya, Allah ampunkanlah mereka.”

Imam Ali Zainal Abidin pernah satu masa melindungi salah seorang daripada pasukan yang membantai keluarganya di Karbala dulu. Di saat tersebut lelaki itu sedang melarikan diri akibat diburu pemerintah. Maka apabila ditanyakan kepada Imam Ali Zainal Abidin, “Tidakkah tuan mengenali saya?” Dijawab cicit Nabi ini, yang dia mengenalinya sejak hari pertama lagi. Lalu disambung, “Apa yang berlaku di Karbala itu adalah akhlakmu, sedangkan apa yang aku lakukan ini adalah akhlak kami (Ahlulbait Rasulullah).” Alangkah besarnya jiwa cucunda-cucunda Rasulullah ﷺ.

Rumi dalam Mathnawi mengatakan, Yazid bin Muawiyah seperti hantu pemakan mayat. Rumi juga mengatakan, “Jangan jadikan hatimu kerajaan Iblis.”

Yakni jangan menjadikan hatimu tempat mengepal dendam. Memaafkan bukan bererti mematikan perjuangan, tetapi menunjukkan kita yang dizalimi tidak sejahat yang menzalimi. Jangan kita lupa perjuangan yang lebih besar, yakni hidayah ke seluruh alam.

Mencintailah seperti Ahlulbait.

Bukan membenci seperti Syiah.

Beginilah aqidah Ahl Sunnah wal Jamaah.

RUJUKAN:


Gadis Yang Bunuh Tujuh Ahli Keluarganya Demi Cinta

Kalau pasal cinta, orang sanggup buat apa sahaja. Kononnya rela merentas lautan api dan pergunungan duri bagai.

Keluar segala ayat poyo yang habis hilang apabila disuruh basuh pinggan. Pengalaman cinta sebegini tiada masalah pun.

Biasalah – orang sanggup buat apa sahaja asalkan hati kekasih terpikat. Tetapi bagaimana jika kekasih sudah terpikat… cuma keluarga enggan memberi restu? Itulah nasib sepasang kekasih yang terikat dengan pemikiran kasta.

Cakap pasal kasta, mesti semua tahu negara mana. Sesungguhnya India masih membawa sistem kasta, meskipun sudah 74 tahun mencapai kemerdekaan.

Kejadian berlaku pada sebuah keluarga Islam di negeri Uttar Pradesh, yang bersempadan dengan Nepal.

Meskipun bersyahadah, dorongan budaya (sistem kasta) masih mempengaruhi fikiran keluarga ini.

Dan pada jam 2 pagi, kampung Bawan Kheri bergegar dengan lolongan seorang wanita.

Cerita yang panjang dipendekkan: seorang gadis bernama Shabnam telah membunuh semua ahli keluarganya.

Kepala mereka hampir terpµtµs, manakala seorang bayi 10 bulan telah dicek.ik sampai ma.ti. Shabnam ditemui dalam keadaan pengsan bersebelahan dengan bapanya, Shaukat Ali.

Kejadian ini berlaku kerana Shaukat enggan merestui hubungan Shabnam dengan kekasihnya, Saleem. Bukan kerana Saleem seorang yang jahat.

Sebaliknya, Shaukat (dan Shabnam) berasal daripada komuniti Saifi… manakala Saleem pula berbangsa Pashtun.

Dan Shabnam dikehendaki berkahwin hanya dalam kalangan Saifi sahaja.

Bencana Kasta Yang Ketinggalan Zaman

Perkahwinan berkasta semakin luntur dalam kalangan rakyat India. Sejak kebelakangan ini, orang ramai selamba berkahwin tanpa menghiraukan batasan kasta.

Tambah pula kerajaan Narendra Modi amat menggalakkan perkahwinan bercampur untuk mencapai penyatuan dalam negara (Financial Express, 2017).

Kerajaan Modi sanggup membayar AS$3,350 lagi kepada sesiapa yang rela berkahwin dengan kasta Dalit. Terlalu gigih kerana dari segi sains, perkahwinan berkasta akan menggalakkan penularan penya.kit kerana “kolam genetik” terhad (Naik, 2020).

Mungkin keluarga Shabnam tidak peduli tentang isu-isu berbangkit. Mereka masih mengekalkan pemikiran yang seseorang harus berkahwin sedarjat.

Sesiapa yang enggan akan dipµkµl. Rantau tersebut (Afghanistan, India dan Pakistan) memang banyak kes yang keluarga sanggup membunuh anak, untuk menutup aib (Judge, 2012). Dalam kes Shaukat Ali, lain pula jadinya.

Pembunuhan beramai-ramai ini dimulakan ketika keluarga Shabnam duduk minum petang bersama.

Tetapi teh petang itu tidak sama dengan minuman dinikmati selama ini. Shabnam didakwa telah mencampurkan bahan pelali dalam bancuhan tersebut. Seorang demi seorang tµmbang – dan akhirnya, Saleem datang dengan sebil.ah kap.ak.

Habis semua kepala dite.basnya. Pihak polis menyelesaikan kes ini dengan mudah. Saleem menyerahkan sen.jata pembunuhan… manakala Shabnam masih menyimpan bungkusan pil yang digunakan.

Merpati Sejoli Bercakaran

Asalnya Shabnam berkata keluarganya dibunuh orang lain. Tetapi polis agak hairan. Pintu dikunci dari dalam. Satu-satunya bukti pembunuhan hanya melibatkan Shabnam.

Jadi pihak pendakwaan berpendapat yang Shabnam cuba membunuh keluarganya demi harta dan cinta. Semasa dibicarakan, merpati sejoli ini saling menuduh antara satu sama lain.

Shabnam berlepas tangan, mendakwa Saleem yang bertanggungjawab. Saleem pun membalas dengan tuduhan rambang: Shabnam hubunginya pada malam kejadian dalam keadaan mab.uk.

Kedua-duanya dijatuhi hµkµman gantµng sampai mati. Shabnam dan Saleem cuba memohon rayuan pada Mahkamah Tinggi dan Mahkamah Agung.

Tetapi keputusan ini dikekalkan. Ramai sudah tahu tentang cinta Shabnam dan Saleem.Tetapi ada satu benda mereka tidak tahu (pada masa itu): Shabnam hamil anak Saleem..

Ini mungkin punca utama mereka membunuh semua orang. Kalau ikut hujah pihak pendakwaan, Shabnam mahu mewarisi semua harta keluarganya demi Saleem dan anaknya. Tetapi pihak pembelaan mempertahankan yang Shabnam hanya tahu semasa menjalani pemeriksaan kesihatan selepas diber.kas polis.

Kejadian ini berlaku pada tahun 2008. Sehingga hari ini, Shabnam dan Saleem masih cuba membuat rayuan. Anak mereka pun tidak berdiam diri, siap memanjangkan permohonan mereka kepada Presiden India lagi.

Sekalipun tidak diampun, mereka hanya mahu hµkµman selain gantµng sampai mati. Sama ada berjaya atau tidak, hanya masa saja dapat menentukan. Perbuatan mereka sangat berat di sisi undang-undang India.

RUJUKAN:

Financial Express. (2017, Disember 6). Modi government push for inter-caste marriages; offers Rs2.5 lakh for marrying Dalit.

Naik, S. (2020, Februari 8). The scientific argument for marrying outside your caste. The Print.

Paramjit, S.J. (2012). Love as (ditapiskan) and Shame: Honor (ditapiskan) in the Punjabi Literary Imagination. Economic and Political Weekly. 47 (44): 44-50.


Uruk – Antara Kota Terawal Dunia Berusia 6000 Tahun

Sebagai kota halaman tempat Gilgamesh lahir dan memerintah, Uruk merupakan sebuah pusat urbanisasi dan pembentukan negara pada milenium ke-4 Sebelum Masehi. Dalam Epik Gilgamesh, Raja Gilgamesh direkodkan telah membina tembok monumental bagi kota ini. Berkemungkinan terdapat kebenaran di sebalik legenda itu, memandangkan tembok-tembok tersebut serta struktur-struktur kota yang lain telah pun ditemui oleh ahli-ahli arkeologi.

DI MANAKAH URUK?

Uruk merupakan salah sebuah kota yang paling penting di Mesopotamia Selatan. Kota ini terletak kira-kira 241km (150 batu) arah selatan dari Baghdad, ibu kota Iraq moden. Di zaman purba, Uruk berlokasi di tebing timur bagi sebuah selat dari Sungai Furat. Namun, merentas milenium, selat tersebut mengering dan laluannya berubah menjauhi kota itu sekitar 19km (12 batu).

Kota purba Uruk turut dikenali dalam Bahasa Arab sebagai Tell al-Warka dan dalam Bahasa Aramia/Ibrani pula disebut sebagai Erech. Tapak Uruk dipercayai telah dihuni seawal zaman Ubaid (yang berlangsung pada milenium ke-7 sehingga milenium ke-4SM). Walapun sejarah Uruk mungkin dapat dijejak kembali secara arkeologinya pada milenium ke-6SM, atau mungkin sedikit jauh lebih awal, kegemilangan kota ini hanya berlaku pada tahun 3800SM. Memandangkan Uruk menjadi pusat utama urbanisasi dan pembentukan negara bagi tamadun Mesopotamia, maka tempoh yang bermula secara kasar dari tahun 3800 sehingga 3200 Sebelum Masehi dikenali sebagai Zaman Uruk.

ZAMAN URUK

Zaman Uruk dicirikan dengan pembentukan negara-negara kota pertama di Mesopotamia. Pada zaman Ubaid yang berlangsung lebih awal, kampung-kampung didirikan di Mesopotamia selatan. Kampung-kampung ini kemudiannya berkembang menjadi pekan ataupun bandar. Pengurbanisasian sebegini terus berlanjutan dengan Uruk mendahului kesemua pekan atau bandar lain. Urbanisasi kota purba ini dapat dibuktikan menerusi penghasilan seni bina monumentalnya.

Sebagai contoh, raja legenda Gilgamesh secara tradisinya dikreditkan sebagai raja yang bertanggungjawab membina tembok kota Uruk. Tembok-tembok kota yang ampuh ini ada disebutkan di dalam Epik Gilgamesh, di mana si raja-perwira itu meminta Ur-shanabi (versi Mesopotamia bagi Charon dalam mitologi Yunani) untuk memeriksa keindahan tembok berkenaan.

Sebahagian daripada tebok kota itu berjaya ditemukan semasa ekskavasi-ekskavasi yang dilakukan pada awal abad ke-20. Struktur-struktur monumental lain yang terdapat di Uruk antaranya seperti Ana Ziggurat, beberapa buah kuil besar yang lain, dan juga bangunan-bangunan pentadbiran.

EKSKAVASI DI KOTA MESOPOTAMIA

Uruk telah menjalani penggalian dan ekskavasi terutama oleh pasukan-pasukan arkeologi Jerman. Kerja-kerja arkeologi mereka di tapak berkenaan telah membantu meningkatkan lagi kefahaman kita tentang kota purba tersebut. Selain daripada seni bina monumental yang terdapat di tapak kota itu, bukti-bukti arkeologi lain yang ditemukan turut membuktkan kegemilangan Uruk pada milenium ke-4SM. Misalnya, di dalam kota inilah dijumpai bukti awal penulisan dalam bentuk gambaran ringkas yang diukir pada tablet-tablet tanah liat.

Barangan mewah dari wilayah-wilayah jauh turut ditemui sekaligus mengisyaratkan kepada kita bahawa kota purba Uruk telah pun menjalinkan hubungan perdagangan dengan kuasa-kuasa luar. Tambahan lagi, artifak-artifak yang dijumpai memberikan petanda bahawa para pemerintah Uruk menjalankan suatu polisi perluasan pengaruh secara agresif.

BUKTI PERLUASAN PENGARUH URUK

Pada mulanya, perluasan pengaruh Uruk hanya bertumpu pada bahagian barat daya dataran Iran yang terletak di sebelah timur Mesopotamia. Di Susa (sebuah kota yang terletak kira-kira 250km atau 155 batu arah timur dari Uruk) misalnya, dijumpai mohor-mohor seramik dan bullae (alat pengira). Objek-objek ini dipercayai digunakan bagi tujuan pentadbiran dan konsep kefungsian objek sebegini mungkin dibawa masuk ke situ oleh penduduk Uruk.

Ahli arkeologi turut berpendapat bahawa perluasan pengaruh Uruk melebar lebih jauh. Sebagai contoh, bukti-bukti kebudayaan Uruk ada dijumpai di tapak-tapak yang terletak di kawasan sejauh Syria dan bahagian tenggara Anatolia. Status petempatan-petempatan ini masih lagi menjadi subjek perdebatan dalam kalangan sejarahwan, memandangkan terdapat pelbagai pandangan yang dilontarkan berkenaan tapak-tapak tersebut.

Sebahagian sejarahwan berpandangan bahawa tapak-tapak tersebut merupakan koloni atau pos-pos perdagangan yang dibangunkan oleh penduduk Uruk, manakala sebilangan sejarahwan lain pula berpendapat bahawa petempatan tersebut didirikan sendiri oleh penduduk tempatan yang cuba meniru kebudayaan Uruk.

Kegemilangan Uruk kemudiannya mengalami pasang surut pada milenium berikutnya. Pada suatu waktu, Uruk berupaya mengekalkan kemerdekaannya sementara dalam tempoh lain pula, kota purba itu terpaksa tunduk di bawah kekuasaan para pemerintah asing. Uruk terus menjadi sebuah kota yang signifikan bagi pelbagai ketamadunan yang datang memerintah Mesopotamia, seperti bangsa Akkadia, Assyria, Achaemenid dan Seleucid. Kota itu kemudiannya ditinggalkan sepenuhnya pada kurun ke-2 Masehi.

TERJEMAHAN:
Wu Mingren. (25 Ogos 2018). The Great City of Uruk Became Sumerian Powerhouse of Technology, Architecture and Culture. Ancient Origins. https://www.ancient-origins.net/ancient-places-asia/uruk-sumerian-003653


Zaman Tiga Kerajaan: Epik Teragung Sejarah Tamadun China

Zaman 3 Negara, adalah sebuah zaman di penghujung Dinastii Han. Di mana negara China terpecah menjadi 3 kerajaan yang saling bermusuhan.

Pemberontakan Serban Kuning

Pemberontakan Serban Kuning adalah, pemberontakan besar para petani yang berlaku pada tahun 184. Peristiwa ini juga, menjadi permulaan kisah dari zaman tiga kerajaan.

Pemberontakan ini dipimpin oleh 3 bersaudara, Zhang Jiao, Zhang Bao dan Zhang Liang. Pada awalnya Zhang Jiao hanyalah, seorang pemimpin aliran keagamaan Taipingdao. Seiring dengan bertambahnya pengikut dan pengaruh. Ia kemudiannya merancang, untuk melakukan pemberontakan terhadap pemerintahan yang sedia lemah itu.

Dalam pemberontakan itu, Zhang Jiao memerintahkan supaya pengikutnya untuk mengikat kain kuning  di kepala mereka, (dari keadaan inilah, pemberontakan itu mendapat namanya).

Namun hajat mereka tidak kesampaian, apabila pemberontakan itu digagalkan oleh Jeneral yang masih setia dengan Dinasti Han.

Dong Zhuo Berkuasa

Setelah pemberontakan berjaya di gagalkan. Pada tahun 189 Maharaja Ling meninggal dunia. Konflik mula timbul, antara He Jin dan para sida sida istana. (Perebutan kuasa) He Jin menyokong anak saudaranya Liu Biao untuk diangkat sebagai Maharaja, manakala para sida sida tidak. Namun pada April tahun 189, Liu Biao tetap naik takhta sebagai Maharaja dengan gelaran Maharaja Shao.

Konflik di antara He Jin dan sida sida semakin memburuk. He Jin memerintahkan Dong Zhuo ke  kota Luo Yang, untuk menghukum sida sida istana. Namun malang bagi He Jin, sebelum Dong Zhuo sampai ke istana, dia telah di bunuh oleh komplot sida sida.

Ekoran dari kemelut yang melanda, Dong Zhuo menggunakan peluang  itu, untuk memusnahkan komplot para sida tadi dan merebut kuasa maharaja di bawah aturannya. Dia mula merancang strategi jahat.

Dong Zhuo menghasut Lu Bu, untuk membunuh ayah angkatnya Ding Yuan dan membuatkan Lu Bu bekerja dengannya(mereka berniat jahat). Setelah itu, Maharaja Shao dipaksa turun takhta, dan digantikan dengan adiknya Liu Xie yang di angkat sebagai Maharaja dengan gelaran Maharaja Xian.

Atas faktor tersebut, menyebabkan para penguasa daerah/Jeneral mula memberontak menentang kezaliman Dong Zhuo. Yuan Shao meminpin penguasa daerah/Jeneral yang lain berjaya merampas Gerbang Hu Lao, dan membuatkan Dong Zhuo memindah kan ibukota ke Chang An.

Dan akhirnya pada tahun 192, Wang Yun dan Lu Bu berjaya membunuh Dong Zhuo. Hal ini mengakibatkan pegawai bawahan, Lie Xue dan Guo Si menyerang istana dan membunuh Wang Yun serta menghalau. Lu Bu. Li Xue dan Guo Si meneruskan kembali kezaliman Dong Zhuo.

Berkuasanya Para Penguasa Daerah/ Jeneral

Setelah Dong Zhuo dijatuhkan, Dinasti Han semakin merosot ketana hilang kewibawaan empayar. Kemerosotan dalam pemerintahan, menyebabkan para Gabenor dan penguasa daerah mula memperkuatkan diri sendiri sebagai raja kecil di wilayah takhluk mereka. Hal ini menyebabkan, berlakunya persaingan antara satu wilayah dengan wilayah lain.

Saya senaraikan beberapa penguasa daerah/Jeneral yang terkenal dan kuat pada masa itu. Antaranya ialah:

Yuan Shao, menguasai Jizhou. Utara Sungai Kuning.

Cao Cao, menguasai Yanzhou.

Yuan Shu, menguasai Nan Yang. (Setelah menguasai Empayar, dia mengangkat dirinya sebagai Maharaja)

Gongsun Zan, menguasai Semenajung Liaodong.

Sun Ce, menguasai Yangzhou.

Liu Biao, menguasai Jingzhou.

Ma Teng, menguasai Liangzhou.

Liu Zhang, menguasai Yizhou.

Tao Qian,menguasai Xuzhou. (Menyerahkan kekuasaannya kepada Liu Bei selepas kematiannya).

Zhang Lu, menguasai Han Zhong.

Pertempuran Guan Du Dan Penyatuan Utara

Di antara mereka, kekuatan Cao Cao dan Yuan Shao telah berkembang paling pesat. Hal ini menyebabkan, pertempuran antara mereka tidak dapat dielak.

Cao Cao mengawal Maharaja Xiab, selepas Maharaja terlepas dari kawalan Li Jue dan Guo Si. Kemudiannya Cao Cao bekerjasama dengan Liu Bei, untuk mengalahkan Lu Bu di Xuzhou pada tahun 198. Dalam tahun yang sama, Liu Bei membunuh gabenor Che Zhou ( gabenor yang dilantik Cao Cao untuk mentadbir Xuzhou ) dan akhirnya Liu Bei  mengambilalih kekuasasn di Xuzhou. Pada tahun 199, Yuan Shu berjaya dikalahkan. Dan tahun seterusnya, Cao Cao berjaya mengalahkan Liu Bei pula.

Pada tahun 200, Yuan Shao memulakan wilayah ke selatan. Namun, Cao Cao berjaya membuatkan mereka berundur. Yuan Shao kemudiannya, memimpin sendiri kempen ketenteran nya ke selatan dan menjadikan Yanguan sebagai pangkalan. Cao Cao melakukan gerakan bertahan di Guan Du, ( di sini kekuatan Cao Cao bertambah sedikit berbanding Yuan Shao ). Selama setengah tahun, sehingga akhinya Cao Cao melakukan serangan secara mengejut memusnahkan seluruh persediaan logistik Yuan Shao.

Yuan Shao kemudiannya berundur, dan meninggal dunia kerana sakit di Yejun. Kedua dua anaknya Yuan Tan dan Yuan Shang pula saling bergaduh kerana berebut kan kuasa. Keadaan ini lah menyebabkan Cao Cao dengan cepat dapat menguasai kawasan utara China.

Pertempuran Chibi dan Perseteruan Jingzhou

Pada tahun 208, Cao Cao menggerakan kempen ketenteraan ke Jingzhou. Ketika itu Jingzhou dikuasai Liu Biao. Liu Biao meninggal dunia, sebelum pun Cao Cao tiba. Adik iparnya Cai Mao( berniat ;ahat ), memalsukan surat wasiat Liu Biao hanya untuk mengangkat Liu Cong sebagai pewaris takhta. Pewaris takhta sebenarnya adalah Liu Qi (anak pertama Liu Biao). Liu Cong menyerah kepada Cao Cao, Liu Bei yang pada waktu itu berlindung kepada Liu Biao, melarikan diri ke Jiang Ling.

Sun Quan mengutuskan penasihatnya Lu Su, melawat Liu Bei untuk bertanyakan keadaannya. Zhuge Liang kemudiannya mewakili Liu Bei, menawarkan perikatan kepada Sun Quan. Perikatan Sun Liu terbentuk, untuk menahan serangan dari Cao Cao. Zhou Yu dan Cheng Pu memimpin tentera Wu, berjaya  menumpaskan dan menghalau 830 000 tentera Cao Cao dengan menggunai strategi api. Pertempuran ini berlaku di daerah Chibi dan dikenali sebagai Pertempuran Tebing Merah.

Setelah Cao Cao dikalahkan, Jingzhou pula menjadi rebutan antara Liu Bei dan Sun Quan.

Hahahaha, sebelum ini mereka berrpakat, sekarang berebut pulak!

Sun Quan mengutus Zhou Yu untuk merampas Jingzhou dari Liu Bei. Namun gagal dek kerana, akal Zhuge Liang dan akhirnya Zhou Yu(Jeneral), meninggal dunia ekoran kecederaan lama nya. Lu Su kemudiannya menggantikannya, memutuskan menghentikan rancangan Zhou Yu serta meminjamkan Jingzhou kepada Liu Bei.

Liu Bei Menduduki Yizhou

Selepas Cao Cao gagal menyerang selatan. Dia mula menggerakan pasukannya ke daerah barat laut, kawasan yang telah dikuasai Ma Teng.

Liciknya Cao Coo. Dia membunuh Ma Teng, selepas berpura pura mengundang Ma Teng ke kota Xuchang. Anak Ma Teng , Ma Chao kemudiannya  melancarkan perang balas dendam, malangnya kalah juga kepada Cao Cao. Pada tahun 212, Cao Cao berjaya menguasai kawasan Barat Laut China.

Zhang Lu yang menguasai Han Zhong merancang untuk menyerang Yizhou, yang telah dikuasai Liu Zhang. Liu Zhang kemudiannya mengundang Liu Bei sebagai rakan sekutu, untuk membantu Yizhou bagi membendung penguasaan kuasa oleh Cao Cao apabila dia berjaya menduduki Han Zhong ( setelah merampas kuasa daripada Zhang Lu ).

Liu Bei berangkat menuju ke Yizhou, meninggalkan Guan Yu sendirian mengawal Jingzhou. Perseteruan Liu Bei dan Liu Zhang berakhir pada tahun 213. Dan akhirnya, dia merebut beberapa tempat strategik di Yizhou. Liu Bei juga memaksa Liu Zhang, menyerahkan daerah Yizhou kepadanya.

Tiga Kerajaan/Negara Terbentuk

Pada tahun 216, Cao Cao mengangkat dirinya sebagai Pangeran Wei. Dua tahun kemudiannya, Liu Bei menyerang Han Zhong( daerah yang dikuasai Cao Cao ). Dan akhirnya, pada tahun 219 Liu Bei juga mengangkat dirinya sebagai Pangeran Han Zhong.

Ironinya, Cao Cao dan Liu Bei seperti berlumba lumba untuk melihat siapa antara mereka paling handal berperang. Namun sifat Liu Bei lebih ” baik ‘.

Pada tahun yang sama, Guan Yu menyerang Cao Cao. Namun begitu ( Lu Meng yang telah menggantikan Lu Su ), berjaya melakukan serangan pantas dari belakang. Guan Yu ditangkap dan di bawa kepada Sun Quan, dek kerana enggan menyerah. Akhirnya dia dihukum mati, bersama anaknya Guan Ping.

Tahun 220 Cao Cao meninggal dunia, mendiang diganti dengan anaknya Cao Pi. Cao Pi memaksa Maharaja Xian, untuk menyerahkan takhta empayar kepadanya. Lalu dia mendirikan Negara Wei, dengan memakai gelaran Maharaja Wen.

Setahun kemudian, kepimpinan empayar Dinasti Han diteruskan oleh Liu Bei.

Liu Bei secara rasminya, mendirikan Negara Shu Han dengan gelaran Maharaja Zhaolie. Sun Quan pula menyerah dan tunduk kepada Wei , lalu   diri nya diangkat menjadi Pangeran Wu oleh Cao Pi.

Pada tahun 221, Liu Bei menyerang Sun Quan atas dasar balas dendam yang dipimpini oleh Guan Yu dengan 1 juta tentera. Namun ianya berjaya di halau undur oleh Lu Xun, yang merupakan menantu kepada Sun Ce. Liu Bei akhirnya meninggal dunia pada tahun 223. Liu Shan  menggantikan ayahnya, sebagai Maharaja dengan gelaran Maharaja Xiaohuai. Selepas Liu Bei meninggal dunia, Sun Quan kembali bersekutu dengan Liu Shan untuk menghalang serangan dari Wei.

Selepas 6  tahun iaitu tahun 229,Sun Quan dengan rasmi nya menjadi Maharaja dengan gelaran Pemerintah Wu   Da. Dengan ini terbentuklah Tiga Negara / Kerajaan Wei, Shu, Wu. Dan tidak akan ada satu pun Negara, dapat menakhluk Negara lain selama tempoh 40 tahun.

Runtuhnya Kekuasaan Shu – Han

Selepas kematian Liu Bei, Negara Shu Han melakukan pembesaran wilayah selatan. Wilayah yang telah dikuasai oleh suku Man. Hal ini dilakukan kerana untuk mengurangkan kemungkinan diserang dari belakang, semasa  gerakan menyerang terhadap Wei di utara di lancarkan.

Setelah kawasan Yun Nam ( wilayah yang dikuasai Suku Man ), berjaya di kawal. Di bawah pimpinan Perdana Menteri Zhuge Liang, Shu Han melancar kan 5 kali serangan ke utara, antara tahun 227 sehingga tahun 234. Di mulai dari Tianshui, sehingga ke dataran Wuzhang. Namun begitu, hanya Tianshui sahaja yang berjaya dikuasai Shu – Han.

Pada tahun 234 Zhuge Liang meninggal dunia dalam pertempuran di dataran Wuzhang. Lalu digantikan dengan Jiang Wei, yang meneruskan pengembaraan sebanyak 9 kali ke utara. Namun tidak sekali pun, menghasilkan kemenangan. Liu Shan yang dianggap kurang wibawa dalam kepimpinan, menyerahkan pemerintahan kerajaan kepada sida kesayangannya Huang Hau. Namun begitu Negara Shu – Han semakin melemah. Huang Hau menuduh Jiang Wei mengkhianati negara, disebabkan itu kedudukan Jiang Wei diganti dengan rakannya Yan Yu.

Ekoran daripada konflik dalaman yang berlaku, ianya menyebabkan Wei berjaya menggempur pertahanan Shu – Han di Hanzhong dan menyerang mereka sehingga ke Cheng Du( Ibukota Shu Han ). Akhir nya Liu Shan menyerah kepada Wei, dan Negara Shu Han secara rasmi runtuh pada tahun 263.

Salah seorang anak Liu Shan yang bernama Liu Chen, berusaha meyakinkan ayah nya supaya tidak menyerah. Namun usaha itu gagal, malah dia sendiri enggan menyerah kerana malu. Akibat malu, Liu Chen akhirnya bunuh diri bersama isteri dan anaknya.

Runtuhnya Cao Wei dan Terbinanya Dinasti Jin

Maharaja kedua Negara Wei Cao Rui, sangat percayakan urusan negara di tadbir Cao Zhen dan Sima Yi. Saat Cao Rui meninggal dunia, anaknya Cao Fang yang baru berusia 8 tahun. Penjagaan anak nya, diserahkan kepada Cao Shuang( anak sulung Cao Zhen ) dan Sima Yi. Lantaran itu, Sima Yi memaksa Cao Shuang menyerahkan kuasa ketenteraan kepadanya.

Keluarga Sima jadi semakin berkuasa di Wei. Bah kan Sima Shi( anak pertama Sima Yi ), melucutkan takhta Maharaja Cao Fang dan digantikan dengan  Cao Man( anak Cao Yu ). Cao Man yang melihat Sima Shi sangat berkuasa. Dia kemudiannya membawa pengikutnya, dan berusaha untuk menumpaskan Sima Shi. Namun malang, di pertengahan jalan Maharaja  Cao Man di bunuh Jia Chang( anak Jia Hui ) iaitu orang suruhan Sima Shi.

Selepas kematian Cao Man, maka Cao Huan di angkat sebagai Maharaja. Namun Cao Huan hanyalah Maharaja boneka kepada keluarga Sima. Dan pada tahun 263, Sima Zhao telah berjaya menjatuhkan Negara Shu.

Pada tahun 265 Sima Zhao meninggal dunia, dia digantikan anaknya Sima Yan. Dan pada tahun yang sama, Sima Yan memaksa Maharaja Cao Huan menyerahkan takhta. Lalu berdirilah Dinasti Jin, dan Sima Yan diangkat sebagai Maharaja.

Jatuhnya Sun Wu dan Penyatuan China.

Selepas runtuhnya Negara / Kerajaan Wei dan Shu, hanya Kerajaan Wu sahaja yang masih tetap berdiri. Namun selepas kematian Sun Quan pada tahun 251, Negara Wu mula menunjukan titik awal kepada kejatuhan, apabila ia berdepan dengan krisis kekacauan, dan ditambah pula dengan perlantikan Sun Liang yang masih terlalu muda menggantikan Sun Quan.

Namun begitu, takhta yang di miliki Sun Liang tidak berkekalan, apabila perdana  menteri Wu Sun Chen ( cucu Sun Jing ) mengguling kan takhta Sun Liang dan menggantikan nya dengan Sun Xiu sebagai Pemerintah Wu. Fuh!! Berkuasa sungguh Sun Chen.

Melihat Sun Chen amat berkuasa, ianya membuatkan Sun Xiu tidak senang hati, lalu berpura pura mengundang Sun Chen ke pesta, lantas membunuhnya. Sun Xiu berasa amat sedih atas kejatuhan Negara Shu Han, dan akhirnya pada tahun 264 Sun Xiu meninggal dunia, dan diganti pula dengan Sun Hao.

Konflik Negara Wu semakin parah, apabila Sun Hao menjadi pemerintah yang zalim. Ditambah pula dengan lemahnya kepimpinan, ianya sekali gus membuka peluang ancaman dari luar, dan akhirnya pada tahun 280, dengan hanya satu serangan, Dinasti Jin berjaya menawan Jianye (ibukota Wu, sekarang dikenali Nanjing). Tindakan ini telah menyebabkan Sun Hao tunduk menyerah kepada Dinasti Jin.

Negara China secara rasminya, disatukan oleh Sima Yan, dari Dinasti Jin atau lebih dikenali sebagai Jin Barat oleh Sejarawan. Dinasti ini kekal dan berkuasa, sehingga tahun 420, sebelum China kembali terpecah akibat dari lemahnya pemerintahan dan serangan daripada suku suku nomaden dari utara.

Bacaan Lanjut:

1. Luo Guanzhong. Romance of the Three Kingdoms
2.  Rafe De Crespigny (1991). The Three Kingdoms and Western Jin: A History of China in the Third Century AD
3. Tan Koon San (2014), Dynastic China: An Elemental History. The Other Press
4. Kimberly Besio and Constantine Tung (2007). Three Kingdoms and Chinese Culture. State University of New York Press.


Suasana Ramadan Di Bumi Mesir

Ramadan di Mesir disambut dengan sangat bermakna. Mereka berbahagia kerana apa yang datang bersama Ramadan. Bukan sekadar berpuasa, Ramadan merangkumi rahmat, keampunan, penggandaan ganjaran, dan segala kebaikan. Jiwa mereka tidak terganggu dengan bazaar Ramadan, makanan-makanan yang rare, atau apa saja turutan nafsu. Sebab semua itu tiada di sini.

Hati mereka lebih terhanyut untuk membesarkan erti dan hakikat sebab Ramadan itu dihadiahkan kepada mereka. Bukan nak kata umat Islam di Tanah Melayu yang ada semua itu telah mengeluarkan Ramadan dari landasan asalnya, tapi kita perlu akui bahawa sesuatu perkara yang dilaksanakn itu akan lebih dihayati andai tiada perkara lain yang mengganggunya.

Lampu Ramadan

Antara suasana pada bulan Ramadan di Mesir ialah banyaknya lampu-lampu kecil yang bergantungan di tiang-tiang lampu jalan raya, rumah-rumah dan tempat awam akan terlihat. Ia disebut sebagai “Faanoos Ramadan” , lampu-lampu ini sangat cantik kelihatan menghiasi malam-malam Ramadan di Mesir.

Dikatakan adat ini bermula sejak kerajaan Fatimiyyah lagi ketika mana khalifah Al-mu’eez Lideenillah datang ke Kaherah, mereka meraikannya dengan lampu ini.

Dikatakan juga tradisi ini dimulakan oleh kanak-kanak mereka setiap kali tibanya Ramadan, maka mereka akan menggantung lampu dengan kayu atau ranting dan berlari-lari riang ke sana-sini. Lama-kelamaan, ia berubah menjadi tradisi masyarakat di seluruh negara Arab ketika menyambut Ramadan dan masih berkekalan sehingga ke hari ini.

Murah hati yang berganda

Antara adat yang ada di Mesir pada bulan ini ialah banyak masjid akan menjamu orang awam dengan makanan. Disebut sebagai “maa’idatur rahmaan”, hidangan ini biasanya terdiri daripada nasi, daging, kuah dal, “aisyh” (roti Arab) dan sayuran yang disebut sebagai “salathah” (campuran tomato, timun dan daun sup). Mereka seronok memberikan layanan kepada sesiapa sahaja yang solat di masjid untuk dijamu dengan hidangan ini. Banyak juga kelihatan makanan ini diagihkan di jalanan dan dalam pengangkutan awam seperti bas atau tremco (van kecil).

Rata-rata pelajar Malaysia yang menuntut di Mesir akan pernah merasakan pengalaman ini. Lebih-lebih lagi mereka yang pertama kali menyambut Ramadan di Mesir, rasanya setiap hari akan ke ma’idah, al-maklum makanan free siapa tak nak.

Masjid diimarah dengan istiqamah

Di sini, seluruh masjid dan halaqah ilmu akan dipenuhi jemaah boleh dikatakan sepanjang bulan. Mereka tidak hanya berkobar-kobar pada awalan sahaja, bahkan sepuluh malam terakhir itulah akan terlihat mereka mengerah upaya untuk mengimarahkan malam-malam terakhir bulan Ramadan.
Untuk pengetahuan, waktu Subuh di Mesir pada bulan Ramadan akan teranjak lebih awal sekitar jam tiga setengah pagi. Jadi ramai juga yang memilih untuk tidak tidur dan terus berjaga menghidupkan malam-malam mereka di masjid sehingga masuk waktu Subuh.

Kepala batu boleh bersatu

Sedia maklum masyarakat di negara-negara Arab, mereka dikenali dengan perwatakan yang kasar, keras kepala, panas baran dan suka berpuak. Tidaklah hamba pukul rata kesemuanya begitu, yang lembut dan sopan pun tak kurang banyaknya.

Yang penting untuk diketahui adalah semua sifat negatif ini seakan memudar bila tibanya Ramadan. Mereka akan mendoakan sesiapa saja yang mereka temui dengan kebaikan, hatta orang yang tidak mereka kenali.

Drama saling berpelukan ketika berjumpa saudara-mara atau sahabat handai akan banyak terlihat di sana sini, sehingga hamba yang melihat turut terkesan dengan kasih sayang yang dizahirkan sesama mereka. Sungguhlah Ramadan itu rahmat yang menyatukan.

Demikianlah antara kelainan Ramadan yang dirasakan berbeza dengan Tanah Melayu, adapun hal-hal yang lain daripada itu sepertinya tidaklah dirasakan mempunyai perbezaan yang ketara dengan masyarakat Melayu kita. Walaubagaimanapun cara kita menyambut Ramadan, yang paling penting sekali ialah kita berusaha mengejar tujuan syariat puasa dan Ramadan itu sendiri, iaitu supaya menjadi hamba yang bertaqwa. Semoga diterima Allah Azza Wa Jalla segala penghambaan seluruh umat Islam.